Joan Mari Torrealdairen ‘Egunkaria. Gizarte zibilaren arrakasta’ liburua aurkeztu dute - KULTUR SHAREA\nLana Berriak, Elkarrek eta Jakinek argitaratu dute, eta Egunkaria-ren kontaketa biltzen du, Torrealdairen bizipenetatik abiatuta.\nJoan Mari Torrealdai kazetari, idazle eta euskaltzaleak (Forua, 1942-Usurbil, 2020) ia amaitua utzi zuen liburua aurkeztu dute gaur, Andoaingo Martin Ugalde kultur parkean. “Liburua idazten ari zela amaitzeko laguntza eskatu zigun, baina atal asko eta egitura prest zituen dagoeneko. Berak egindakoari fidel izaten saiatu gara”, adierazi du Joanmari Larrartek. Lana Berriak, Elkarrek eta Jakinek argitaratu dute, eta Egunkaria-ren kontaketa biltzen du, Torrealdairen bizipenetatik abiatuta.\n“Esku artean duzuna Egunkaria-ri buruzko liburua da. Nire iritziz, Egunkaria oso proiektu baliotsua izan da euskararentzat eta, bereziki, euskalgintzarentzat”. Halaxe deskribatu zuen Torrealdaik idazten ari zen lana. Horrekin batera, argitalpena ez dela historia liburu bat ere nabarmendu nahi izan zuen, “saio moduan idatzi dut; gertaerak kontatuko ditut, eta dokumentatu egingo ditut. Nire bizipenetan oinarrituta esplikatuko dut Egunkaria zer izan zen, eta haren garai garrantzitsuenak kontatuko ditut, horien gainean nire gogoeta propioak eginez”.\nTorrealdaik lehen pertsonan bizi izan zuen prozesu osoa. Sorreratik hartu zuen parte Egunkaria Sortzen-en, hasieratik izan zen Administrazio Kontseiluko kide –bertako lehendakari ere bai azken urteetan– eta atxilotutakoen artean zegoen. Liburu honetan hori dena kontatzen du, sorreratik itxierara eta ondorengo epaiketara arteko ibilbidea.\nTags: berria, Egunkaria. Gizarte zibilaren arrakasta, Elkar, Jakin, Joan Mari Torrealdai, Joanmari Larrarte\nHamazazpi taldek hartuko dute parte Iruña Rock jaialdian, 2022ko martxoaren 18an eta 19an\nGaur abiatuko da Feministaldia, Donostian


Elika Elikagaien Segurtasuna | Zientzia-iritzia: Trikotezenoak animalientzako zein gizakientzako elikagaietan - EFSA 2011 - Elika Elikagaien Segurtasuna\nBidaltze data 21 abendua, 2011\nEFSAk iritzia argitaratu berri du. Iritzi horrek erreferentzia egiten dio T-2 eta HT-2 mikotoxinen (trikotezeno izenez ezagunak) presentziak animalientzako zein gizakientzako elikagaietan izan dezakeen eraginari. Iritzia eman ahal izateko, 2005. urtetik 2010.era bitartean 20.519 lagin hartu eta aztertu dituzte. Hona hemen iritzi horren ondorioetako batzuk:\nT-2 eta HT-2 toxinen batez besteko kontzentrazio altuena aleetan eta horien ehoketan atzeman zen, baitik bat olo-aleetan eta horien eratorrietan.\nToxina horiekiko esposizio-maila altuena eragiten duten elikagaiak aleak eta laboreez egindako elikagaiak dira, batik bat: ogia, opilgintzako produktu finak, laboreen ehoketako produktuak eta gosaltzeko laboreak.\nHonako Eguneko Ingesta Toleragarri (IDT) hau ezarri da T-2 eta HT-2 toxinen baturari dagokionez: 100 ng / kg b.w.\nEskura dauden datuen arabera, adin-talde guztien esposizioa IDT baino txikiagoa da; beraz, ez du arriskurik eragiten giza osasunean.\nToxina horiek ez dute ia eraginik izaten hausnarkarien, untxien eta arrainen osasunean. Txerri-azienda, berriz, sentiberagoa da toxina horien eraginen aurrean.\nEFSAren iritzia: Trikotezenoak


Foruko Udala - FORUKO UDALAK EMAKUMEENGANAKO INDARKERIAREN AURKAKO NAZIOARTEKO EGUNA OSPATZEN DAU UMOREZKO BAKARRIZKETAGAZ\nFORUKO UDALAK EMAKUMEENGANAKO INDARKERIAREN AURKAKO NAZIOARTEKO EGUNA OSPATZEN DAU UMOREZKO BAKARRIZKETAGAZ\nForuko Udalak Berdintasunaren aldeko eta emakumeenganako indarkeriaren aurkako udal polilika aktibo, oso, parte-hartzaile eta koordinatua garatzen dau. Konpromiso honi eutsiz, gaur, azaroaren 25a, Emakumeenganako Indarkeriaren Aurkako Nazioarteko Eguna ospatzen dau.\n"Forun geure herritar guztien bizi kalitatea bermatzeko egiten dogu lan. Besteenganako errespetuzko baloreak erakustearen garrantziaz eta beharrizanaz ohartuta gaude. Guztia genero indarkeria ekiditzeko, batez be, emakumeenganako indarkeraren kontra egiteko. Bardintasun, errespetua eta elkarkidetzako zimenduak dituen herria eraiki gura dogu" nabarmendu dau Foruko Alkatesak, Jane Eyre Urkietak.\nAzaroaren 25ean, Emakumeenganako Indarkeriaren Aurkako Nazioarteko Eguna ospatzen da eta errebindikazio egun hau ospatzeko Foruko Udalak umore espektakulua antolatu dau.\nEspektakuluaren izenburua "Al calor del humor en un bar" da eta Esther Uriak eskeiniko dau. Hitzordua, gaur, azaroaren 25a, 19:00etan izango da, Foruko Kultur Etxean. Saioaren aurretik trikitixa emanalditxoa eskeiniko da.


Euskal mendi eta basoak antolatzeko aspaldiko moduak, erakusketa batean ikusgai | El Correo\nZurekinEuskal mendi eta basoak antolatzeko aspaldiko moduak, erakusketa batean ikusgai\nEuskal Herria Museoak euskal mendiak aztertuko ditu.\nGernikako Euskal Herria Museoan egongo da ikusgai, hilaren 13tik aurrera, 'Biribilak mendietan. Seles, kortak, saroiak'\nAMALIA IBARGUTXI Lunes, 9 julio 2018, 22:51\nMendien jatorriak, egiturak, neurketa eta mugaketa-erak, tipologia eta erabilerak, kokapenak zein lurren garapen historikoak. Euskal Herria Museoak euskal mendiak aztertuko ditu datorren ostiraletik ikusgai izango den erakusketan, hau da, uztailaren 13tik aurrera.\nGernikako museoak urtarrilaren 6ra bitarte hartuko du 'Biribilak mendietan. Seles, kortak, saroiak' erakusketa, ikerketa baten emaitza dena. Erdian harri handi bat daukaten eta hori erreferentziatzat hartuta forma biribilean eratu diren Euskal Herriko mendi-lurren ezaugarrietan sakonduko du esposizioak, mendi-lur horien jatorrian batez ere.\nPanelek, dokumentu historikoak, pieza originalak, aireko argazkiak, kartografiaek eta ikus-entzuneko materialak eskainiko dituzte.\nBesteak beste, kortabasoei edo ganadua udan basoan larretzeko eremu biribilei buruzko XVII. eta XVIII. mendeetako krokisak ikusi ahalko dira erakusketan, Iurretako Udal Artxibo Historikoak bildu eta banakakoek dohaintzan emandakoak.\nErakusketak garai batean ohikoak ziren katastro-ordenamendua ikusarazi nahi du horrela, ia mendi-lur guztiak hartzen zituzten eta kortabasoek, nahiz eta egun kopuru horren %20 inguru baino ez dagoen ikusgai. Mendia lurzati biribiletan antolatzeko modu sistematizatua zen, euskal mendi-paisaia kulturaren oinarrizko geruza izan dena.\nHainbat testu eta film bat\nAntzinako zenbait autoreren testuak ere jaso dituzte. Adibidez, Bizkaiko Foru Zaharraren alerik antzinakoena, Juan Ramón Iturrizaren testuak eta Pedro Bernardo Villarreal de Berrizenak eta Valladolideko Errege Kantzelaritzaren artxiboko dokumentuak.\nGipuzkoako Kultur Ondare Higigarriaren Zentrotik, Gordailutik eta Zaldibiako udalerritik hartutako zenbait mugarri ere ikusgai izango dira, 'kortarriak' eta 'austarriak' direlakoak, horietako bakoitza dagokion idazkunarekin.\nXabi Crespo zuzendari eta dokumentalistak Makoletako kortabasoari (Arrieta) buruz egindako film laburra ikusi ahalko da, ikus-entzunezko beste material eta ukimen-pantailak ere izango direlarik eskuragarri, bisitariek aipatzen diren lekuetako aireko ikuspegia izan dezaten.\nKantuetan Dantzan: euskal abestien koreografiak, Euskaldunan Amerika, Asia eta Afrikako fruta ekoizleek Bilboko Portua eta Merkabilbaoren instalazioak bisitatu nahi dituzte


Hamasei ataletan banatua, formatu erabilerraza du: erromatarren garaia, erromako jendea, etxeak, kaleak, jantziak, erosketak, eskola, jokoak… eta beste hainbat gai lantzen dira. Amaieran hitz erromatarren glosarioa eta gaikako aurkibidea jasotzen dira. Batez ere Erroma hiriburuan zentratuta dago eta erromatar gizarteko euskarri nagusiak azaltzen ditu sinple eta labur, informazio esanguratsuena testu gutxirekin eta letra nahiko handiz emanez. Orrialde batzuetan oin-oharrak gehitzen dira, eta hauek, gaiarekin erlazionatutako bitxikeriak eta informazio garrantzitsua konbinatzen dute, arinki, kasu askotan: urtean behien esklabo eta nagusiek lekuak trukatzen zituzten egun batez; enperadorea bakarrik joan zitekeen moreez jantzita; kutixien artean muxar beteak eta indioilar-muinak zeuden; neskak ez ziren eskolara joaten. Oso gazte ezkontzen ziren…\nAlde grafikoak pisu handia du, irudiz josita dago liburua. Hauek, deskribapen teknikoa egiteaz gain, osagarri diren benetazko objektu, artelan eta argazkiekin txandakatzen dira. Ilustrazioen trataera eraginkor honek, irakurketa arindu eta entretenigarri bihurtzen du.\nAkats handi bat aipatzekotan liburuararen sarrerako esaldia da. Atentzioa ematen du, gutxienez, kronologikoki gaizki adierazita baitago: “Duela mila (sic) urte baino gehiago bizi izan ziren lehenbiziko erromatarrak Erroma hirian”.


Datorren astelehenean irekiko da helduek euskara ikasteko Zubiarte euskaltegi publikoan matrikula egiteko epea - Nafarroa - euskalerriairratia.eus\nDatorren astelehenean irekiko da helduek euskara ikasteko Zubiarte euskaltegi publikoan matrikula egiteko epea\nEuskalerria Irratia 2020-05-28 19:05\n2020-2021 ikasturterako izen-emateak ekainaren 1etik 19ra bitarte egin ahal izango dira.\nUharte herrian kokaturik dagoen Zubiarte Euskaltegi Publikoak 2020-2021 ikasturterako antolatutako euskara-ikastaroetan izena emateko lehenengo epea ekainaren 1etik 19ra izanen da.\nIkastaro presentzialak goiz, arratsalde eta gaueko ordutegietan dira. Txandaka joateko aukera dute ikasleek. Ikas-prozesua auto-ikaskuntzan egiteko modalitatea ere badago maila guztietan. Halaber, ikastaro trinkoak eta Mintzamena lantzeko berariazko ikastaroa B2 mailan. Hainbat kanpo-talde ere baditu.\nEuskaltegiak aurten eskaitza zabaldu du eta ohikoak diren ikastaroez gain, bi ikastaro berri eskainiko ditu: modalitate mistoa EGA/C1 mailan, klase presentzialak eta ikasgela birtualean eta C1 mailan 4 orduko ikastaroa asteko egun bakar batean.\nInformazo osoa Euskaltegiaren web orrian. Izen-ematea on-line egingo da. Modu presentzialean egin nahi izanez gero, 848431010 telefonoa deitu behar da hitzordua eskatzeko edo euskaltegiko postara idatzi.


‘Oinarrizko hiztegia. Latina-Euskara’, una obra imprescindible para el alumnado de latín - UPV/EHU\nOinarrizko hiztegia. Latina-euskara, ezinbesteko obra latineko ikasleentzat\nLehenengo argitaratze data: 2020/07/17\nGidor Bilbao. Argazkia: Nuria González. UPV/EHU\nUniversidad del País Vasco/Euskal Herriko Unibertsitateko Argitalpen Zerbitzuak Oinarrizko hiztegia. Latina-euskara argitaratu du, UPV/EHUko Letren Fakultateko Filologiako eta Euskal Ikasketetako ikasleek hiztegi egoki bat izan dezaten «Latina» irakasgairako.\nProiektua 2014an sortu zen, UPV/EHUko Euskararen arloko Errektoreordetzak unibertsitateko testuliburuak euskaratzeko deialdia plazaratu zuenean. Aurten hiru hiztegi argitaratu dira: Euskolatinus hiztegia: latina-euskara, irakasle nafarren talde batek egina; Dux eskola-hiztegia: latina-euskara-gaztelania, Julián Peñarena; eta Latina-euskara hiztegia, Junez Cazenave-Harigilek 2002an plazaratua eta 2014az geroztik Euskaltzaindiaren webgunean dagoena. «Horrek zalantza sortu zigun, proiektuarekin jarraitu ala ez, baina ikusi genuen gureak nahiko berezitasunik bazuela eta ekarpen aberasgarria izan zitekeela beste hiru hiztegien ondoan», azaldu du Gidor Bilbaok, UPV/EHUko irakasle eta hiztegiaren zuzentzaile zientifikoak.\nEuskal Herriko Unibertsitateko Euskara Zerbitzuak koordinatu du lana, Vox-Laurousserekin eta Elhuyar Fundazioarekin elkarlanean. Izan ere, hiztegi berria Diccionario esencial latino-español español-latino (Vox-Spes) ezagunaren euskarazko moldaketa eguneratua da, hiztegi hori bat zetorrelako proiektuaren ideiarekin. Vox-Spes hiztegia Eustaquio Echauri Martínez nafarraren Diccionario manual latino-español hiztegian oinarritu zen, zeina 1927an argitaratu zen lehen aldiz, eta hainbat edizio izan ditu.\nHiztegi berriak 19.000 sarrera dauzka, haietatatik 15.000 sarrera lexikoak dira, bi milatik gora «lehenaldi burutuaren» eta «partizipio burutuaren» formarik zailenak dira, eta, azkenik, mila eta seiehun inguru sarrera entziklopedikoak dira, izen bereziei (pertsona, leku eta pertsonaia mitologikoei) dagozkienak.\nElhuyarreko Ane Rodríguezek eta Saroi jauregik lanaren lehen bertsio bat egin zuten, latina-espainiera hiztegiko gaztelaniazko testuak esukaraturik; gero, baina, Gidor Bilbao irakasleak zuzendu eta berridatzi zuen testua goitik behera, gaur egungo ikasle euskaldunak gogoan izanik. Horrela, latinezko testuko akats batzuk zuzendu ziren eta latinezko zenbait sarreraren ordena berrantolatu, bai eta, kasu batzuetan, sarrera berriak gehitu ere. Definizioan adieren hurrenkera egokitu da (gaztelaniazko hiztegian irizpide etimologikoak zuen lehentasuna, eta euskarakoan, aldiz, erabilera maiztasunak, eta horren arabera adiera batzuk kendu eta beste batzuk gehitu dira), eta kontuan hartu dira, halaber, hiztegi latino berrienen ekarpenak. Aparteko arreta eman zaio autore latinoen esapide eta esaldi jakin batzuen euskarazko itzulpenari, eredu izan daitezen latineko ikasleentzat. Hiztegian azpimarratzekoa den beste ezaugarri bat da latinezko sarreren ordainek sinonimo ugari dakartzatela, Gidor Bilbao irakasleak esan duenez, «hiztegia erabilgarria izan dadin Euskal Herriko ikasle guztientzat, hala Bermeo eta Ataunekoentzat nola Gasteiz eta Baionakoentzat». Azkenik, azalpen entziklopediko guztiak gaur egungo jakintzaz aberastu dira, eta gramatika laburpenean aparteko ahalegina egin dute latineko egitura gramatikalen ereduzko euskarazko itzulpenak emateko.\nInprimatu ‘Oinarrizko hiztegia. Latina-Euskara’, una obra imprescindible para el alumnado de latín


'Milaka eskuren isilpeko lana' - Kulturklik\n"Milaka eskuren isilpeko lana"\nDonostia-San Sebastián 2020(e)ko martxoaren 4(e)tik 2020(e)ko uztailaren 12(e)ra\nIrudiak mundua definitzen eta aurkezten digun garai honetan Milaka eskuren isilpeko lana gizarte problematika zehatz batetik abiatzen den proiektu artistikoa da, etxeko langile diren emakume migratzaileei erreparatzen diena. Izan ere, haiei buruz ezer gutxi baitakigu egiten duten lanaz harago.\nErakusketa honek Gipuzkoako SOS Arrazakeriako Etxeko Emakume Migratzaile Langileen bizipenak eta aldarrikapenak ezagutzeko aukera ematen digu. Bakardadez beteriko errealitate mingarria da hau, ikusezina eta zaintza beharra duen gizarte zahartuarentzako deserosoa.\nTopaketa eta hausnarketa gune den honetan pertsona horien nortasuna, aurpegiak eta orain arte ezkutatuta izan dituzten istorio pertsonalak ezagutzeko aukera izango dugu.\nMilaka eskuren isilpeko lanak aldi berean bi bide garatzen ditu; batetik, argazki proiektu baten sormen prozesua, Joseba Bontigui argazkilariaren parte hartzearekin, eta, bestetik, zentzua ematen dion benetako helburua: aurrez aurre begiratzera ausartzen ez garen errealitate sozial bat erakustea. Proiektua SOS Arrazakeria Gipuzkoak 2019an egindako Jatorri Atzerritarreko Emakume Etxeko Langileak; egoera sozio-laborala eta zainketen arloko diskriminazioa txostena argitaratu ondoren sortu zen.\nProposamenak Gipuzkoako SOS Arrazakeriako emakume etxeko langileen kolektiboaren inplikazio aktiboa du. Alde batetik, proiektuaren prestaketan bertan izan da parte hartzaile, eta protagonisten ekarpenak jaso ditu. Bestalde, erakusketa aurkezten den espazioa ere parte hartzerako lekua izango da, hainbat jardueraren bidez, eta horrela, Laborategia, museoa, kolektibo hori osatzen duten emakumeen topagune eta ezagutzarako gune bihurtuko da. Topaketa horien ondorioz, material berriak sortuko dira, eta zabalik dagoen denboran txertatuko dira erakusketan.\nData 2020(e)ko martxoaren 4(e)tik 2020(e)ko uztailaren 12(e)ra


– Gure Luxuzko Silver Scented kandela Tapa da hain berezia eta iraunkorrak, Ziur da zure etxean edo enpresa batean hit bat izan. • PURE – 100% Pure Etxeetan hazi Soy Bean Wax – Pestizidak batetik Free, herbizidak, ez-Gmo eta Kosher ziurtagiria duten. • INGURUMENA – berriztagarriak & Biodegradagarriak kalitate hobea duten osagai erabiliz. • Doan – Petroleum, Erramu, Parafina By-produktuak, tindagai, Gehigarriak, phthalates, parabens, Pestizida eta herbizida, garbi bat bermatuz, onenetan are erre. • artisau – Gure Kandelak dira eskuz egindako eta esku-isuri. gure osagaiak guztia arduraz sourced ziurtatzeko dugu eta altuena estandarrak betetzen.\ngela spray botilak\nChic White Zeramika Scented kandela


Zozketak | Bermeo\nTag Archives: zozketak\nSan Martineko etxebizitzak bota behar dira eta ‘Intertuna III’\nUtzi erantzuna\tSan Martineko etxebizitzak bukatu aurretik bota behar dira, ‘Intertuna III’ atunontzia arriskuan, Bermeoko trafikoa ere ez da behar bezalakoa eta bokartaren biomasa hirukoiztu dela dira aste honetan Bermeoko hesian jaso diren kontu nagusiak.\nAstero legez, labur bilduma egiteko unea iritsi da, eta horretarako Bermeoko orrialdeko hesira jotzen dugu,zuek idatzitakoak eta posteatutakoak gero, hona, blogera ekartzen baititugu. Hasteko, gure herrian eta beste hainbat tokitan gehien kezkatzen duen kontua, etxebizitzarena, izan ere, gure taldeak horrela idatzi zuen iragan astean gure hesian: “Etxebizitzen zozketa abenduaren 15ean izango da. Beruala San Martinen daude eta 20 dira zozkatuko direnak. Zu ere horretan sartuko zara? ia zortea duzun.” Beti izaten da oso albiste pozgarria, zure zenbakia zozketa batean ateratzea, eta zure etxerako giltza badakar are gehiago. Albistea bertan duzu.\nKontuak horrela, etxebizitzaren albiste ona, txarrean bilakatu da hurrengo astean, Iban Bilbao Barturenek honako posta jartzen baitzigun: “VPOko dozena bat etxe botatzera zigortu dute Bermeoko udala” Guztiak bota behar ez badira ere, ia prest zeuden etxeak bukatu beharrean bota behar direla jakitea ez da batere pozgarria izan. Horretaz gainera, Bermeoko udalak, gaurtik aurrera etxebizitza horiek bota gabe igarotzen dituen egunengatik isuna ordaindu beharko du. Informazio gehiago, ondorengo estekan.\nOrain Beñat Mendietak ekarritakoa jaso dugu laburpenean. ”Intertuna III” atunontzi bermeotarra eraso batetaz libratu da. Atzo goizean (2010/11/22) Somaliatik 600 miletara gertatu zen. Zerbait gehiago entzun duzue?” Egia esan, itsasoan bizi den arriskua handia izanik, are gehiago bahitzeko beldurraz lana egitea. Jarraitu ondorengo berria.\nBermeon jarraituta, baina kontuaz aldatuta, autoa hartu eta gero, horrela idatzi zuen Iban Bilbao Barturenek murruan: “Bueno ta ia zer pasaten dan Bermioko trafikuegaz, non dauz munizipalak bidizeniko? Markiñerarteko erreskadiegaz eta iñor agertu bez, hau doke ganorie!”. Beste lagun batek ere haserre antzean erantzun zuen, beraz, badirudi ez kontu honek herritarrak asko haserretzen dituela.\nKirol kontuek ere tartea izan dute aste honetan gurean, Beñat Mendietak ekarritakoa izan da eta horrela kontatzen zuen berak: “Ia neguan sartuta eta udako kontuekin bueltaka jarraitzen dugu. Josu Zabalando Urdaibai Arraun taldeko presidenteak Kortari bere zigorra ematea espero du. Zu ere iritzi berekoa zara? Zer deritzozu?”. Kortaren gora beherek ez dute inor ezer esan gabe uzten. Ondorengo loturan gehiago irakurtzeko aukera izango duzu.\nItsasoko kontuekin jarraitu eta baita bukatu ere, kasu honetan Maite Bazterretxea izan da eta horrela zioen berak: “Albiste fresku-freskue!!! Bokartaren Biomasa urte baten hirukoiztu egin da.” Egia esan oso albiste ona da, pozgarria benetan eta orain, une honetan krisian buru belarri sartuta gauden honetan, kresalak etorkizunerako kolore itxaropentsua dakargu, berdean pentsatzen jarraitzeko beste arrazoi bat. Hurrengo loturan klik egin dezakezu.\nBermeo. Argazkia:Jesus M. Echevarria\nBukatzeko irudi polit batzuk utziko ditugu, Maite Bazterretxea berak utzitakoak dira eta hurrengoan zerorrek ere horrelakoak utzi ditzazkezu: “Zelako argazki politak topatu ditudan Eguraldiblog-en, ederrak dira benetan. Bermeokoak dira eta Jesus Mª Echevarríarenak dira” Argazki gehiago ikusi ahal dituzu eta baita zureak igo ere.\nSarrera hau Albisteak, gaurkotasuna, kirolak argitaratua izan zen 'Intertuna III', argazkiak, arriskua, atunontzia, Bermeoko Udala, botatzera, eguraldiblog, etxebizitza, Josu Zabalondo, Korta, San Martin, trafikoa, Urdabai, Urdaibai arraun taldea, VPO, zozketak etiketekin - 23 Azaroa, 2010 - idatzia.\tBlog honetan Facebook-eko Bermeoko taldearen jarduna laburbilduko dugu.\nBermeoko argazkiak\tBermeokoko azken berriak\tSanjuanak Bermeon: Suaren inguruan dantza egiteko prest?\nLeire Gotxiren ahotsa entzungai, Bermeoko Txistu Alardean


Giuseppe Tomasi di Lampedusa - Wikipedia, entziklopedia askea.\nPalermo, 1896ko abenduaren 23a\nItaliako Erresuma (1896ko abenduaren 23a - 1946ko ekainaren 18a)\nItalia (1946ko ekainaren 18a - 1957ko uztailaren 23a)\nErroma, 1957ko uztailaren 23a (60 urte)\nidazlea, eleberrigilea eta saiakeragilea\nStrega Saria (1959)\nGiuseppe Tomasi di Lampedusa (Palermo, 1896ko abenduaren 23a – Erroma, 1957ko uztailaren 23a), idazle italiar bat izan zen, Gattopardo eleberriaren egilea.\nUmetan Palermoko bere etxe handian ikasi zuen, maistra batekin. 1911tik aurrera, 14 urtetik 19 urtera bitartean, Giza Zientziak ikasi zituen Erroman, eta 1915ean, Zuzenbide Fakultatean eman zuen izena, baina ez zituen ikasketak bukatu. Izan ere, urte hartan bertan, gerran parte hartu behar izan zuen, eta Caporettoko batailan austriarrek preso egin eta Hungarian espetxeratu zuten. Nolanahi ere, ihes egitea lortu zuen eta oinez itzuli zen Italiara. Teniente kargua zuela armada utzi ostean, Sizilia itzuli zen. Urte haietan, hainbat bidaia egiteaz gainera, atzerriko literatura ikasteari ekin zion. 1925ean, bere lehengusu Lucio Piccolorekin Genovara joan zen sei hilabeterako, eta bertan, kolaborazio batzuk egin zituen “Le opere e i giorni” literatura aldizkariarentzat.\n1932ko abuztuaren 24an, Rigan, Alexandra Wolff Stomersee psikoanalistarekin ezkondu zen -Alexandraren ama, 1920an, Giuseppe Tomasiren osaba batekin ezkondu zen-. Ezkondu ondoren, Palermora joan ziren bizitzera, baina handik gutxira emaztea Letoniara itzuli zen, amaginarrebarekin ez baitzen oso ondo konpontzen. 1934an, aita hil zenean, Giuseppek haren titulua oinordetu zuen. 1940an, hasieran gerran parte hartzera behartu bazuten ere, berehala lizentziatu zuten, oinordetutako nekazal enpresako buru izateagatik.\nGerra bitartean, amarekin Capo d’Orlandon hartu zuen babesa, eta geroaago emaztea ere joan zen hara, gerraren arriskuetatik ihesi. 1946an, ama hiltzean, Palermora itzuli zen. 1953an, gazte intelektual batzuekin elkartzen hasi zen. Haietako bi Francesco Orlando eta Gioacchino Lanza Tomasi ziren. Azken honekin zeukan harremana hain izan zen estua, ezen adoptatu egin baitzuen urte batzuk geroago.\nGiuseppe eta bere lehengusu Lucio Piccolo maiz elkartzen ziren, eta 1954an, San Pellegrino Termeko literatura bilkura batera joan ziren, lehengusua, poeta izanik, gonbidatuta baitzegoen. Han Eugenio Montale eta Maria Bellonci ezagutu zituen Giuseppek. Bidaia hartatik itzultzean ekin omen zion Gattopardo idazteari. Handik bi urtera, 1956an, bukatuta zuen eleberria. Argitaletxeei aurkeztu zienean, ez zioten aintzat hartu eta horrek atsekabez bete zuen Giuseppe.\n1957an, biriketako minbizia diagnostikatu zioten, eta urte hartako uztailaren 23an hil egin zen, bere lana argitaratuta ikusi gabe. Haren eleberria 1958an Feltrinelli argitaletxeak argitaratu zuen azkenik, Elena Crocek Giorgio Bassaniri bidali eta gero; era hartara, Einaudi argitaletxeko Elio Vittorinik lehenago izan zuen hanka sartze larria konpondu zen, ez baitzen ohartu italiar literaturaren maisulan bat irakurri zuenik. 1959an, eleberriak Strega saria jaso zuen.\nBitxia bada ere, Giuseppe Tomasi di Lampedusa etxetik urrun hil zen, Gattopardoko protagonista bezalaxe, Erroman, 1957ko uztailaren 23an. Bere hilotza uztailaren 28an lurperatu zuten Palermoko kaputxinoen hilerriko familiaren hilobian.\nIl Gattopardo, 1958 (euskaraz, Gattopardo).\nLezioni su Stendhal, 1977.\nInvito alle Lettere francesi del Cinquecento, 1979.\nIl mito, la gloria, 1989.\nLetteratura inglese, 2 liburuki, 1990-1991.\nViaggio in Europa. Epistolario 1925-1930, 2006.\nGattopardo. Literatura Unibertsala Bilduma, 44. zk. IBAIZABAL, 1995. Itzultzailea: Koldo Biguri. Jatorrizko izenburua: Il Gattopardo (1958).\nWikimedia Commonsen badira fitxategi gehiago, gai hau dutenak: Giuseppe Tomasi di Lampedusa


XI. GAZTEZULO BIDEO LEHIAKETA MARTXAN! — Gaztezulo\nXI. GAZTEZULO BIDEO LEHIAKETA MARTXAN!\nXI. GAZTEZULO BIDEO LEHIAKETA MARTXAN! Bete formularioa, bidali bideoa eta irabazi zure saria! Irabazleek, 1.200 euroko saria jasoko dute! https://www.gaztezulo.eus/albisteak/gaztezulo-xi-bideo-lehiaketa-martxan https://www.gaztezulo.eus/albisteak/gaztezulo-xi-bideo-lehiaketa-martxan/@@download/image/BIDEO LEHIAKETA 2020_oinarriak.jpg\nBete formularioa, bidali bideoa eta irabazi zure saria! Irabazleek, 1.200 euroko saria jasoko dute!\nHiru, bi, bat... filmatzen!\nHemen da urte osoa itxoiten ari zinen unea:\nXI. GAZTEZULO BIDEO LEHIAKETA!\nIstorioak irudi bidez kontatzea gustuko baduzu, nagiak askatu eta hasi errodatzen!\nBideoak apirilaren 6tik maiatzaren 22ra aurkeztu behar dira, eguerdiko 12:00ak baino lehen. Ondoren, epaimahaikideak lan guztiak baloratu eta ekainean Bilboko Euskararen Etxean izango den sari banaketa ekitaldian garaileen izenak jakinaraziko ditugu.\n1. FORMULARIOA BETE HEMEN.\n2. Bideoak online bidalketa sistema baten bidez (tori.eus edo wetransfer.com) bidali web@gaztezulo.eus helbidera.\n3. Ikusleen botoak eta iruzkinak maiatzaren 22a arte jaso ahal izango dira gaztezulo.eus webgunearen bidez. Jasotako bideoak GAZTEZULOren YouTubeko kanalera igo etagaztezulo.eus webean publikatzen joango gara. Beraz, zenbat eta lehenago bidali, orduan eta Ikuslearen Saria irabazteko aukera gehiago!\nAurkezten diren bideoek aurten errodatuak, originalak eta argitaratu gabeak izan behar dute. Ez da onartuko aurrez beste lehiaketaren batean aurkeztutako lanik.\nNahi duzuna konta dezakezu, mugarik ez!\nFilm labur bakoitzean GAZTEZULO PAPEREZKO aldizkaria, aldizkari DIGITALA edota GAZTEZULO.EUS webgunea azaldu behar dira (zeharka zein istorioaren elementu garrantzitsu gisa).\nBideoak hizkuntz edukiren bat izatekotan (ahotsa, musika, kartelak, elementu grafikoak...), honek EUSKARAZKOA behar du izan. EZ DUGU ONARTUKO baldintza hau betetzen ez duten bideorik.\nHiru adituk osatutako epaimahaiak lanak ikusi eta baloratuko ditu kalitate teknikoa, originaltasuna eta sormena kontuan hartuta. Aurtengoan Olatz Beobide Egaña aktorea eta zinema-antzerki zuzendaria, Sara Hernandez Askasibar, Zinea.eus atariko kritikaria eta Tabakalerako Zinema eta Ikus-entzuneko koordinatzailea eta Xabier Landabidea Urresti -@txerren- Deustuko Unibertsitateko ikerlari eta irakaslea izango ditugu lan hori burutzen.\n1. SARIA: bideo onenaren egileak 1.200 euroko saria jasoko du*.\n2. SARIA: bigarren bideo onenaren egileak 300 euroko saria jasoko du*.\nIKUSLEEN SARIA: webgunean maiatzaren 29an 12:00etan ikusleen boto gehien dituen lanaren egileak hainbat produktuz eta GAZTEZULO materialez osatutako opari sorta bat irabaziko du.


Viktor Xapinov (Borotba): Dei iezadazue separatista mesedez (Herrien autodeterminazioaren alde) – Euskal Herria ★ Donbass Elkartasun Komitea\nViktor Xapinov (Borotba): Dei iezadazue separatista mesedez (Herrien autodeterminazioaren alde)\nBorotba alderdiko Viktor Xapinovek duela hilabete batzuk argitaratu zuen artikulu hau, gudaren fase gogorragoa baino lehenago. Hala ere, Ukrainako guda ulertzeko eta bai printzipio politiko gisa, hausnarketa oso garrantzitsua dugu.\nApokalipsia gertu omen da lurralde-osotasunaren printzipioa urratuz gero. Zerua buru gainera eroriko zaigu eta arrainak oinez ibiltzen hasiko dira. Ukrainan, bai prentsak zein klase politikoak halako komentarioak egiten dituzten Donetsk eta Luganskeko Herri Errepublika separatistak direla eta. Lurralde-osotasuna nazioarteko zuzenbidean oinarrizko printzipioa da, edo hori sinestarazi nahi gaituzte. Printzipio hori urratzen duten separatistak betirako infernuan erreko omen dira.\nBaina imajina dezagun nolakoa zatekeen mundua “oinarrizko printzipio” hori sekula hautsiko ez balitz. Kiev, Gengis Khanen Inperioaren zentru administratiboa, alemaniar Hirugarren Reicharen probintzia bate edota anti-Sobietar Batasun kapitalista baten probintzia batetako hiriburua izango zatekeen. Inperio Britainiarraren lurralde-osotasunaren urraketaren ondorio diren AEB, India, Pakistan, Kanada edo Australiaren ordez mundu osoan zehar zatiezinezko Inperio baten jabetzak egongo zitzazkeen. Norvegia, Korea, Indonesia, Vietnam, Filipinak, Txekiar Errepublika, Eslovakia, Hungaria, Errumania, Serbia, Albania, Finlandia edo herrialde afrikarrak ez lirateke egongo.\nEta zer gertatzen da nazioarteko zuzenbidearekin?\nArgi mintzatuz gero, lurralde-osotasunaren printzipioa urratuko ez balitz, inperio feudal eta kapitalisten aurrean aurrerapausu galanta izan ziren Estatu-nazio modernoak sortuko ez ziratekeela garbi ikusiko genuke. XX mendean, inperialismoaren eta kolonialismoaren aurkako askapen nazionaleko mugimenduen ondorioz sortu ziren Estatu independenteak ere ez ziratekeen existituko. Kievek lurralde-osotasunaren printzipioaz edo separatismoaz egiten duen irakurketaren faltsukeriaz ohartzeko mapa begiratzea besterik ez dago.\nLurralde-osotasunaren printzipioa NBEk Bigarren Mundu Gudaren ostean onartu zuen, ez nazio handi edo txikiak kanpoko potentzien zapalketapean mantentzeko, anexio politiken kontra bizik. Faxismoa garaitu zutenek iragarri zuten bezala, Estatu konkretu batek urratzen dituen herriaren eskubideak lurralde-osotasunaren aurretik daude.\nHau, Ukrainak sinatu zuen Nazio Batuen Nazioarteko Zuzenbidearen Adierazpenak ere badakar:\n“Herri guztiek dute, kanpo esku-hartzerik gabe, bere izate politikoa determinatzeko eta bere garapen ekonomiko, sozial, eta kulturala eskubidea; eta Estatu orok eskubide hau errespetatu beharra dauka.\nHerri batek Estatu burujabe eta independente bat eratzea, Estatu independente batean sartzea edo harekin elkartzea edo bestelako status politiko bat aske aukeratzea herri horren determinazio askearen eskubidearen formak dira”.\nHau da, Donetskeko zein Luganskeko Herri Errepubliken independentziek nazioarteko zuzenbidea urratzeari buruzko politikarien eta kazetarien baieztapen hori gezurretan oinarriturik dago. Zergatik Ukrainak edota Errusiak Sobietar Batasunaren lurralde-osotasuna urra zezaketen independentzia aldarrikatzeko baina Donbassek ezin du haiek egindakorik egin? Gaur egungo diskurtso neoliberalaren arabera Sobietar Batasuna inperio totalitario bat zelako baina gaur egungo Ukraina demokrazia bat delako soilik?\nZer gertatzen da Donetsk eta Luganskeko herriak oposizio politikoa erail edota bizirik erretzen den, disidenteak Kharkoven gertatu legez atxilotuak diren, eta batasun nazionala bermatzeko tankeak erabiltzen dituen demokrazia horretan bizi nahi ez badute?\nNazioarteko zuzenbidea ez da gutizia bat. Zer gertatzen da edota lurralde-osotasunaren urraketen kontra borrokatzearen aitzakiaz nazioarteko zuzenbidearen edota giza eskubideen kontrako bidegabekeriekin? Herriaren eskubideak dira, baina antza, zein herriren araberakoak.\nKonponbide demokratiko bat\nHalako kontraesanak konpontzeko bide demokratiko bakarra autodeterminazio eskubidea da. Eta konponbide demokratiko bakarra printzipio hori bai Errusian zein Ukrainan ezartze litzateke. Baina demokrata hitza monopolizatu duen klase politiko ukrainarrak ez du horrelakorik onartu nahi.\nNazio batek ezin du aske izan beste nazio bat zanpatzen badu. Hau, ezaguna da eta gia ere bada. Ukrainako hizkuntza-arazoari konponbide demokratikorik ez emateak, halako kontraesanak artifizialki handizkatzen dituen ukrainar klase politikoari ukrainar herria kontrolatzea ahalbideratzen dio. Orain atzegoardian esertzen dira, ukrainar gazteak euren herkideak hiltzera bidaliz eta arpilatzearekin jarraitzeko gudaren histeria baliatzen dute.\nJakina autodeterminazio eskubidea gaizki erabil daitekeela, beste edozein eskubideren moduan. Gutxiengo bat beste botere baten txotxongilo bilaka daiteke. Mugimendu nazional jakin bat autodeterminazio eskubidea erautsi nahi dion estatua baino atzerakoiagoa den indarrek zuzendua izan daiteke, Tibeten kasu. Separazio kasu oro ez dira positiboak.\nHala ere, hizkuntza ezberdina duten herriak Estatu handi bakar baten –normalki Estatu txiki batek baino onura handiagoak dituenak- mantentzeko bide bakarra, osotasun mailan hizkuntza askatasun osoa eta inongo hizkuntza zein naziorentzat pribilegiorik ez izaten da. Suitzan, populazioaren %19ak frantsesa eta %8ak italiera hitz egiten duen arren, %1ek baino gutxiagok darabilen erromantzea ere ofizial gisa aintzatetsia da, Suitza hizkuntza-berdintasunean oinarritzen den nazio batasunaren eredu bihurtuz.\nTurkia kontrako eredua dugu, populazioa kurduaren zanpaketak guda zibil batetara ezezik, lehenengo argiki militarista zen talde batek eta gero AEBrn aliatua zen estalpeko diktadura militar batek boterea usurpatzera ere eraman duelarik. Jakina da Ukrainan askok turkiar eredua ezarri nahi dutela. Baina populazioaren gehingoak sutzar eredua nahiago du, zalantzarik gabe.\nHerrialde bakar bat izateko modu bakarra, oligarkarik eta nazionalistarik gabeko Ukraina aske, federal eta demokratikoa da. Ukrainak halako politikarik ezarri ezean, dei iezadazue separatista, mesedez. Akatsak akats, Donetsk eta Luganskeko Herri Errepubliken biltzarrak Kieven ereduaren faxismoan ondoratzea baino hobe dira eta.\nJatorrizko bertsioa ingeleraz: http://newcoldwar.org/please-consider-separatist-right-peoples-self-determination/\nPrev CNT-Gipuzkoa dona ropa de abrigo para el Donbass\nNext El bloqueo de Novorrusia y la desesperación de Kiev


Arantxa Zulueta, atxilotua izan zen unean.\nEFE agentziak iragarri duenez, laster urrunduko dute Arantxa Zulueta preso politikoa ere, Zaballako (Araba) espetxetik Valentziakora. Zuluetaren abokatuaren arabera, oraindik ez da jakinarazpen ofizialik izan.\n11/13 sumarioaren barruan, irailaren 16an epaitu zuten Zulueta Espainiako Auzitegi Nazionalean, beste 47 kiderekin batera. Fiskaltzarekin akordioa lortu zuten auzipetuek; horren barruan, hiru urte eta sei hilabeteko kartzela zigorra ezarri zioten Zuluetari, eta bi urte eta zazpi hilabetekoa Jon Enparantzari. Hala, biak kartzelaratu zituzten irailaren 30ean, Zaballan. Dena den, haien lekualdaketak jarri berri ditu martxan Espainiako Espetxeen Erakundeak.\nEnparantza, dagoeneko urrundua\nIragan ostiralean, Enparantza lekualdatu egingo zutela jakin zuten haren ahaideek, modu ez ofizialean. Hala, Burgosen, Valladoliden, Topasen, Palentzian eta Valdemoron atxilo izan ostean, Estremerako (Madril) presondegira eraman dute, eta han dago preso gaur gaurkoz.


Suteak ekiditeko, ahuntzak — Gaztezulo\nSuteak ekiditeko, ahuntzak Portugalen antzinako teknika hau berreskuratu dute, eta oraingoz arrakastatsua suertatu da. https://www.gaztezulo.eus/albisteak/suteak-ekiditeko-ahuntzak https://www.gaztezulo.eus/albisteak/suteak-ekiditeko-ahuntzak/@@download/image/pastor-cabras-3.jpg\nPortugalen antzinako teknika hau berreskuratu dute, eta oraingoz arrakastatsua suertatu da.\nUdatik udara, Portugalek sute ikaragarriak jasaten ditu, zein baino beldurgarriagoak. Konponbidea ez da erraza, eta berotze klimatikoak eragindako lehorteek ez dute laguntzen; hala, bertako gobernuak antzinako teknika bat berreskuratzea erabaki du: ahuntzak.\nHain zuzen, ahuntzek sekulako lana egiten dute zelai eta mendietako sastraka lehorrak garbitzen; beren jarduna bikaina da suteak ekiditeko. Baina arazo bat dute; ez dago nahikoa artzairik ahuntz guzti horiek bideratzeko. The New York Times egunkariak erreportaje honetan azaltzen duenez, 11 mila ahuntz ari dira egun Portugaleko zelaiak garbitzen, eta aldiz, soilik 40 artzai daude zainketa lanetan.\nEz da ondo ordaindutako lana; egunean 3 euroko soldata jasotzen dute ahuntzak zaintzen dituzten artzaiek. Halere, ahuntzek beharrezkoa dute artzaien laguntza, bere kabuz ez direlako sastraka gune zailenetara iristen, eta horiek dira hain zuzen suteak ahalbidetu ditzaketen gune arriskutsuak.\nArtzaintza galbidean dagoen lanbidea da, eta ez bakarrik Portugalen; gurean ere, geroz eta gutxiago dira ofizio hori egiten dutenak. Gaizki ordaindua, gogorra eta gutxi baloratutako lanbidea da, eta aldi berean garrantzi handikoa ingurugiroarentzat.


Atlético de Madrid VS Athletic Club 2012-3-21 | Athletic Clubeko Webgune Ofiziala\n2012-3-21 - 20:00\nAtletico Madrilek 2-Athletic Clubek 1 Athletic Clubek 2-1 galdu du Atletico Madrilen aurka Ligako 29garren…\n2012ko mar. 21a\nAtletico Madrilek 2-Athletic Clubek 1\nAthletic Clubek 2-1 galdu du Atletico Madrilen aurka Ligako 29garren jardunaldiari dagokion Ligako partidan. Gol guztiak bigarren zatian heldu dira, Falcaorenak etxeko biak eta Javi Martinezena gurea norgehiagokaren luzapenean.\nPartidak ez du ia aukerarik eskain lehen zatian. Zurigorriak sendo egon dira, baloia ondo mugitu dute baina azken metroetan ez dute arriskua sortzeko inolako gaitasunik erakutsi. Aitzitik, bigarrenean hasiera kaxkarra izan da eta markagailuan kontrako aldea nabarmena zenean, Athletic Cluben erreakzioa antzua eta berantiarra izan da. Lehiaren amaieran geure entrenatzaileak bere burua erruduntzat jo du, agindu dituen aldaketak aipatuz. Halaber, Amorebietak sudurrean hartu duen kolpea eta San Joseren bosgarren txartel horia aipatu beharko genuke. Beraz ezin izango du igandean San Mamesen 18:00etatik aurrera Sportingen aurka jokatu, baina Marcelo Bielsak hala erabakiz gero, Iraola zelairatu ahal izango du.\nAmaitzeko, zorionak eman Atletico Madrili lortu duen garaipenarengatik. Partidan zalantzazko hainbat jokaldi egon da, baina zaila da oso epailearentzat beti asmatzea. Azken finean, hirugarren porrota jarraian heldu da Ligan, hotza, euria tarteka, eta jada ezagunak diren etxeko zaleen kirol kantuekin batera protagonistak izan direnak. Gainera, beste ohitura bat: baloi gehigarria bota da zelaira garaipena ospatu nahian edo.\nBeraz, oso gauza on gutxi atera daiteke. Ea hurrengoan, maiatzaren 25ean, Kopako finalean, zerbait gehiago ospatzeko daukagun.


Egigurenen iragarpenak La Sextan • ZUZEU\nEgigurenen iragarpenak La Sextan\n– Gabonak baino lehen ETAren amaieraren komunikatua espero duela esan zuen. Nahiz eta erakundeak klandestinitatean jarraitu [IRAren adibidea aipatzen du]. Bere aldetik, ahal duen guztia egingo duela Batasuna legeztatua izan eta hauteskundeetara aurkeztu dadin.\n– Ez dela prozesu berririk izango baieztatzen du. Ondorengo urratsak definitu zituen: ETAren agiria, Batasunak alderdi berriaren estatutuak aurkeztu, legeztatzea eta parte hartzea.\n– Gerta omen daiteke, Batasuna udal hauteskundeetarako legezko ez izatea. Hiru herrialdetako hauteskundetarako bertan izatea aurrikusten du hala ere. Hauteskunde horiek PSOEk ausaz irabaziko lituzkeela uste du, dena den.\n-Ez du Ezker Abertzalearen mugimendua faltsua denik uste.\n-Espainiako gobernuak euskal presoak Euskal Herrira ekarri beharko lituzkeela uste du.\nBatzuk ez dira Egigurenen iritzikoak\nBasagoitiri irakurri ahal izan diodanez, ETAren prozesuan garaileak eta garaituak behar dira. Horrek iragartzen al du, aurreko batean iragartzen genuen bezala, PPk, eman daitezkeen mugimenduetan, gertakariak oztopatzeko papera hartuko duela?\nSalvadosen ez zuen Egigurenek bakarrik hitz egin. Martxelo Otamendi eta Gorka Landabururen arteko solasaldi bat ere izan zen besteren artean.\nSaioa osorik ikusteko aukera dago Sexta telebista katearen web orrian.\nIrudia | Egigurenek Salvados saioan egindako iragarpenak | Ez dakit | Creative Commons By SA\nEgiguren, politika, salvados\nArratiako Berbaportua: liburu bat da abiapuntua eta beste sormen lan batzuk jomuga\nMikel Urdangarin eta Nika Bichasvili Larrabetzuko gaztetxean


Udako jaia ospatu zan atzo #igorre – Igorre sarean\nUdako jaia ospatu zan atzo #igorre\nigorresarean\tARRATIA NEWS\t 2015/08/16 1 Minute\nAtzo izan zan abuztuaren 15a, Andramari eguna, eta Udako jaia ospatu zan Igorren.\nGazte mailako XVII txirrindularitza lasterketak emon eutsan hasiera egunari, goizeko 10:30etan. Irabazlea Carlos del Pino izan zan eta bigarren Gaizka Sotilek egin eban.\nMezea 12:30etan, eta ostean barauskarria goiko plazan.\nArrastian egin ziren briska, tute, mus eta igel txapelketak. 19:00etan hasi izan Kubakan taldearen erromeria, eta dantzarako musikaz aparte, sangría eta txokolatea (bizkotxo zein ogiagaz) be izan ebezan bertaratutakoek.\nBatzuk karpapean kartetan eta beste batzuk jantzan plazan, gozo joan zan iluntzea. Txapelketa ezberdinen sari-banaketak erromerian zehar egin zirean.\nFutbolari jagokonez, gaur jokatuko da XXIX. Andra Mari sarietako final handia.. Barikuko finalerdia, Durangoko Culturala 1-2 nagusitu zan etxekoen aurrean, bisitariek azken minutuan sartutako gol bategaz. Atzoko bigarren finalerdian, Santurtzi 1-0 nagusitu jako Bermeori.\nArratia eta Durangoren arteko partidua, uztailaren 14ean. Argazkia @FutbolArratia\nHonenbestez, Durangoko Cultural eta Santurtzi izango dira gaurko finala jokatuko daben bi taldeak. 18:00etan izango da, Urbieta zelaian.\nudako jaia 2015\nPrevious Post Udako jaiak gaur #igorre\nNext Post Errepresaliatuen aldeko txokolotada, bazkaria eta ekitaldia Areatzako jaietan


Sagaren hirugarren titulua Candy Crush Jelly Saga | Androidea\nAzken urtean boteretsuak ziren urteko berrietako bat izan genuen Activisionek KING eskuratu zuen 5.900 milioi dolarren truke, bideojokoen estudioetako bat lortu du, azukre handiko bideojokoei esker familiako edozein kidek jolas batzuk egiten ditu Candy Crash izeneko obsesio horri. Beste batzuek sortutakoa hartzen duen baina azukreekin, goxokiekin eta mota guztietako erabiltzaileek gustuko duten zapore gozo horrekin, adina edo egoera izanik, ematen duen bideojokoa. ERREGEk hori oso ondo egiten dakien bezala, orain saga horretan nagusitzen denari jarraitzen dion beste izenburu bat ekarri digu, urte hasiera hau guztietan gozoena izan dadin.\nCady Crush Jelly Saga da hirugarren saiakera Candy Crush serie honen bidez zure telefonoaren barne memorian sartzeko eta, beraz, 2016ko lehen egun hauetan adikzioa egiteari utzi. Demagun jokalari berri bat agertzen dela eta hau Jelly Queen da. Titulu berri batean desafiatuko zaitu joko joko modu berriak, ezaugarri berriak eta azken boss bataila gehiago aurkituko dituzu. Hemen Jenny bezala jokatuko duzu eta zure buruko abiadura erakutsi beharko duzu Jelly Queen-en erronkaren aurretik guztiz sartuko zaren maila guztietan sartzeko. ERREGE izenburu berria, aurreko beste biren ostean.\n1 Gozoa eta gozoagoa\n2 100 maila baino gehiago\nGozoa eta gozoagoa\nKING jolastu gozokiekin ehunka mila jokalari erakartzeko munduan zehar Charlie eta txokolate fabrika bertsio mugikorra balitz bezala. Honek merezi du Candy Crush saga horri etekin handiena ateratzea eta noizbait lehen biak amaituko zituzten milioika jokalari liluratzen jarraitzea ideia hori azpimarratzen jarraitzea.\nCandy Crush Jelly Sagaren berritasun handienetako bat lehiaketa modua bertan, gozoki konbinazio estrategikoak egin ditzakezu aurkariari joko berean irabazteko. Beste bertuteetako bat "Jelly" eta "Boss" joko moduak izango dira. Lehenengoan gozokiak gelatina konbinatu beharko ditugu taulan zehar zabaldu daitezen, eta bigarrenean, berriz, "Jelly" erreginak eta bere gizonezkoek lehiaketa moduan probatuko zaituzte.\n100 maila baino gehiago\nHoriek esan nahi duten berritasunaz gain bi joko modu, 100 maila baino gehiago izango dituzu eskutan, horiekin gozokien, erregalizen eta beste hainbat gozokiren beharrak asetzeko. Laburbilduz, saga hau hain ezaguna egin duen guztia energia gehiagorekin itzultzen da.\nPuntuazio taulak Facebook Connect-ek zure puntuazioak alderatzeko aukera emango dizu dituzun lagunekin, gehiago erreproduzitzeko bizioak altuerak lortu ezin ditzakeen KING-ek Activision-en agindupean egindako bideojoko berri berri goxo honetan. Jolasak dituzun gailu mugikorren bidez sinkronizatzea ere posible izango da, horrela, zure smartphone-tik autobusean zure tabletera etxera aldatu ahal izango duzu Wi-Fi bidez.\nERREGEk berriro frogatzen du hori bere eremuan ezin hobea da maila guztietan oso kalitate tekniko ona duena. Izan grafiko gozoak, efektu grafiko desberdinak edo Candy Crush Jelly Saga berri hau gehiago jotzea azpimarratzen duten musika eta soinu efektuak.\nLaburbilduz, gauza bera baino gehiago, baina asko gustatzen zaidan zerbait. Doako eskuragarri dago Play Store-n Freemium ereduan hain agerikoak diren mikropagune horiekin. Erabiltzaile mota guztientzat gomendatua.\nBere grafiko koloretsuak\nCandy Crush gehiago\nArtikuluaren bide osoa: Androidea » Android jokoak » Candy Crush » Candy Crush Jelly Saga, gozoki gehiago King berriarekin denontzat\nFramed-ek puzzle oso komiki baten aurrean jartzen zaitu joko oso originalean


Agurra | Antigua Luberri BHI\n“Denborak erakutsi dit jakitearen baliagarritasuna epe luze eta lasaietan neurtzen dela: ez dugu “zerbaitetarako” jakin behar, jakintza berez justifikatzen baita. Jakiteak askeago, jantziago, ikasiago, jasanberago eta solidarioago bihurtzen gaitu. Eta altxor hori ez dator bat gaur egun hain modan dauden arinkeriarekin eta azalkeriarekin.”\n2021-2022 ikasturteari hasiera ematen diogun honetan, Ongi Etorria egin nahi diegu gure ikastetxera datozen pertsona guztiei, eta bereziki gure ikastetxera estreinakoz datozen ikasle, guraso eta irakasleei. Antigua-Luberri institutua Donostiako Antigua auzoan kokaturiko ikastetxe publikoa da, Donostiako eta inguruetako familiei kalitatezko hezkuntza zerbitzua eskaini nahi diena.\nHelburu horrekin ematen diogu hasiera 2021-2022 ikasturteari.\nJaso ezazue, beraz, gure agurrik beroena.


Durangaldeko berbalagunak: 02/01/2014 - 03/01/2014\nAbadiñon, Matienako DOHERTY'S berria tabernan, Barry Manley izango dugu kontu-kontari, datorren asteazkenean. Euskal Herrira etorri eta euskara ikasten hasi zeneko hamaika kontu bitxi izango ditu hizpide irlandarrak. Hitzordua: martxoaren 5ean, asteazkena, arratsaldeko 7etan.\nFilm laburrak Otxandion\nOtxandioko berbalagun taldeak antolatuta, gaur astelehena, arratsaldeko 8etan, Euskara Gelan, film laburrak ikusgai. Ondoren, debate txikia. Gaurko filmak: "Egun on, printzesa", "Testigu ginen" eta "Kontuz aizkorarekin!"\nBerbalagunekin TXOTX egiterik nahi? Zatoz sagardotegira gurekin. Martxoaren 15ean Urdaira sagardotegira joango gara. Zumaian geldialditxoa egin ondoren, sagardotegiko menu gozoa jango dogu. Autobusak Durangaldean zehar, ibilbidetxoa egingo du jendea batzeko. Hona hemen ordutegia:\n"Irish in Euskal Herria" bakarrizketan izateko aukera izan genuen atzo Zaldibarren. Iluntze ederra pasatu genuen giro politean.\nSarriren lana gustuko dugun hainbat lagunek, Plateruena Kafe Antzokiaren laguntzaz, antolatutako egitasmoa da honako hau. Proiektuak hiru atal nagusi ditu: Joseba Sarrionandiaren lanaren inguruko hitzaldia, solasaldi dialogikoak eta jendaurreko irakurketa etenbakoa.\nLehenengo hitzordua, beraz, irudian iragarrita dagoena: Joxemari Iturraldek eskainiko duen berbaldia.\nLiteraturaz gozatu nahi baduzue, ez galdu aukera!\nZaldibarko Paularen Zokoa tabernan, Barry Manley izango dugu kontu-kontari, datorren astelehenean. Euskal Herrira etorri eta euskara ikasten hasi zeneko hamaika kontu bitxi izango ditu hizpide irlandarrak. Hitzordua: otsailaren 17an, astelehena, arratsaldeko 7etan.\nZapatu honetan, otsailak 8, 20:30ean, Ondoko hilobiko tipoa antzezlana ikusteko aukera duzue, Berrizko Kultur Etxean.\nInauteriak ere laster datoz\nInauterietarako mozorroak prestatzen hasita zaudete? Oraindik ez? BAda, hemen duzue Berbaro Elkartearen eta Ibaizabal ikastolaren proposamentxo bat: aurpegia margotzen ikasteko tailerra. Interesgarria, ezta?\nSanta Ageda, Ageda...\nEskualdean, hainbat herritan ospatuko dute Santa Ageda bezpera:\nAbadiño: 19:30ean, herriko kaleetan zehar.\nBerriz: 18:00etan, komentuan hasita.\nDurango: 17:00etan ikastolan hasita. 18:30ean Aramotz auzoan.\nElorrio: 19:00etan, Lagun-Tokin hasita.\nIurreta: 18:00etan, Plazan hasita.\nZaldibar: 18:30ean, Koraleko lokalean hasita.\nAnimatu eta erdu santa-eskean!


Urretxindorrak taldea 1966an sortu zuten Bergaran (Gipuzkoa) Gotzon Bikuñak, Raul Calvok, Juan Mari Narvaezek eta Julio Unamunok. Euskaraz abestuz, hizkuntzari eta euskal kulturari beren ekarpena egin nahi zioten lau gazteek, frankismoaren garai gogorrean. Ahots jokoak eta melodia arinak uztartzen zituzten kantu ezagun ugari grabatu zituzten (“Markesaren alaba”, “Aitor’en hizkuntza zaharra“, “Neska zaharrak”…), eta milaka disko saldu zituzten, beren garaiko talde arrakastatsuenetakoa izanik. 1973an utzi zioten kantatzeari, ehunka jaialditan parte hartu eta gero.\nArgi kodea: CIN-175\nJulio Unamuno, ahotsa eta gitarra\nGotzon Bikuña, ahotsa\nRaul Calvo, ahotsa eta gitarra\nJuan Mari Narvaez, ahotsa\nPhillips estudioa (Madril)\nOhitura zaharrak piztu(Urretxindorrak)\nBake ta maitasunaren kanta(Urretxindorrak)\nRaul Calvo (1949-2005), Julio Unamuno (1949), Juan Mari Narvaez (1948) eta Gotzon Bikuña (1948) Bergarako Labegaraieta auzoan jaio ziren, eta eskolan hasi ziren kantatzen eta gitarra jotzen. Sortzeke zegoen herriko ikastolaren aldeko jaialdi batean agertu ziren lehen aldiz jendaurrean, 1966an, Novedades aretoan. Lau kanta abestu zituzten: “La Bamba”, “Munduko bideak”, “Loretxoa” eta “Panpiñak zintzilik”. Berehala hasi ziren inguruko herrietan emanaldiak eskaintzen (Eibar, Oñati, Azkoitia, Zumarraga, Zestoa…), eta 1968ko ekainean Eibarko Euskarazko Kantuaren Lehen Jaialdira aurkeztu ziren. Finalerako sailkatu ondoren, hirugarren saria jaso zuten, Oskarbi eta Ameslariak taldeen atzetik. Urte hartan bertan, zilarrezko domina jaso zuten Santurtziko Abra Jaialdiaren bigarren ekitaldian. Astebururo bi eta hiru kantaldi eginez hasi zen laukotea, gehienetan ikastolen alde antolatzen ziren festibaletan, bidaia eta afariaren truke.\nJulio Unamuno, Juan Mari Narvaez, Gotzon Bikuña eta Raul Calvo.\nBizkaian egiten ziren euskarazko kantu jaialdi gehienak garai hartan, eta haietako askotan ere aritu zen Urretxindorrak taldea: Bilbo, Getxo, Sestao, Mungia, Galdakao, Sestao, Etxebarri… Herrialdea zeharkatu zuen. Lehen urte haietan, Txomin Amasorrainek laguntza eman zion taldeari, hainbat kanturen hitzak euskaratuz edo moldatuz. Hari esker, Aita Onaindiaren Mila euskal olerki eder liburua ezagutu zuten, eta liburu horretatik atera zituzten kantu asko eta askotarako hitzak. Musika gehiena, berriz, Raul Calvok sortu zuen, baina Dionisio Olaberriak lagundu zien ahots moldaketak lantzen. Hain zuzen, lau ahotsen arteko jokoek eta instrumentazio urriak -bi gitarra eta panderoa- ezaugarritzen zuten Urretxindorrak taldearen soinu arin eta atsegina. Nazioarteko abesti ezagunen bertsioak (“La, la la”…), euskal herri kantuak (“Markesaren alaba”) eta eurek sortutakoak kantatzen zituzten jaialdietan.\nTaldeari izena Serafin Esnaola apaizak jarri zion. “Urretxindorrak baino hobeto kantatzen duzuenez, urretxindorrak izan zaitezte”, proposatu zien Esnaolak, eta lau gazteek onartu. 1967tik 1971ra bitartean ehunka kontzertu eman zituen taldeak, Xabier Lete, Lourdes Iriondo, Julen Lekuona, Argoitia neba-arrebak, Benito Lertxundi, Maite Idirin eta beste askorekin, baita Espainiako talde arrakastatsu batzuekin ere: Formula V eta Los Buenos, esaterako.\nJuan Mari Narvaez, Raul Calvo, Julio Unamuno eta Gotzon Bikuña.\nZornotzan jaialdi batean parte hartu eta gero, Xabier Gereño Cinsa diskoetxeko arduradunak disko bat grabatzeko eskaintza egin zion, 1968an. Madrilen grabatu zuten lehen disko txikia, lau kantuz osaturikoa, tartean “Aitor’en hizkuntza zaharra”, Urretxindorrak taldearen kanturik ezagunena. Garai hartan ohikoa zenez, kantuek zentsuraren kontrola gainditu behar izan zuten argitaratuak izateko. “Aitor’en hizkuntza zaharra”-ren kasuan, kantua grabatzeko baimena eman zuen Manuel Fraga buru zuen ministerioak, baina irratian jartzea debekatu zuen. Hala ere, kantua asko zabaldu zen, eta ikastolen mugimenduaren ereserki bilakatu zen. Juan Manuel Ares kazetari bilbotarrak diskoen salmenta datuak eta irratietako entzuleen botoak bilduz hamabostean behin osatzen zuen euskal kantu arrakastatsuen Euskal Hit Parade zerrendan behin baino gehiagotan nagusitu zen “Aitor’en hizkuntza zaharra”.\nZentsurarekin arazo bat baino gehiago izan zituen Bergarako taldeak, beste askok bezala. Esaterako, disko luzea grabatzea galarazi zion. “Hamasei kanta prestatu eta zentsurari pasa genizkion, onespena edo gaitzespena jasotzeko. Erantzuna, oraingoan ere, xelebrea izan zen: disko handirik ezin genuen grabatu, bi txiki, berriz, bai” (1). Beste batzuetan, hitzen ahapaldi batzuk atzera bota zizkien zentsurak, eta kantuaren pasarte horietan txistua jotzen zuten.\n1969an single bat grabatu zuten, “Aita barik” eta “Aurresku” herri kantuekin. Hark ere harrera beroa jaso zuen, eta lehenengoarekin batera 10.000 disko saltzea lortu zuen taldeak, Cinsa diskoetxeak 1970ean kaleratutako taldearen hirugarren EPan emandako datuaren arabera. Lan horretako lau kantuetatik “Neska zaharrak” eta “Ai amatxo” nabarmendu ziren jendearen harrerari dagokionez, diskoa kaleratu eta berehala Euskal Hit Paraderen lehen postuetara heldu baitziren. Bolada onak 1971n jarraitu zuen, beste bi disko txiki kaleratu zituen laukoteak, Markesaren alaba eta Haurra seaskan, eta haiek ere arrakasta handia izan zuten, baina, soldadutzaren erruz, taldearen jarduna eten egin zen. 1973an itzuli zen taldea entseguetara, beste bi kide gehiagorekin: Xabier Otegi eta Javier Unamuno. Zenbait diskoetxeren eskaintzak jaso arren, taldeak ez zuen beste diskorik grabatu, eta 1973an bertan utzi zion zuzenean kantatzeari.\nLau taldekideak berriz elkartu ziren 1991n, Bergaran ospatutako Kilometroak jaian abesteko. Halaber, 2003an beren kantuen bilduma plazaratu zuten. Bost diskoetan agertutako 18 kantuez gain, zentsurak galarazitakoak eta beste batzuk grabatu zituzten Bergarako Urretxindorrak diskorako.\nUrretxindorrak taldearen kantuak oraindik gogoan ditu jendeak; horren lekuko da 2007an, Bergaran egindako Kilometroak euskararen aldeko jaialdian, Bergarako Orfeoiak eta Aritzeta Abesbatzak Urretxindorrak-en hiru kantu oso ezagun abestu zituztela, David Azurzak moldatuta: “Neska zaharrak”, “Aitor’en hizkuntza zaharra” eta “Nahi nuen kantatu“.\n(1) Egin, 1993ko irailaren 12a


Twitter ordainpekoa izan liteke enpresentzat\nOtsailaren 1etik aurrera, Twitterrek enpresa gehiagori eskainiko die. Enpresa berri bakoitzak 2012an publizitatea erosteko konpromisoa hartu beharko du.\nEnpresek Twitterren dituzten profilak 25.000 dolarreko (19.000 euro inguru) balioa izatera irits litezke. Otsailaren 1etik aurrera, Twitterrek enpresa gehiagori eskainiko die zerbitzua eta, hasiera batean doako zerbitzua izango zela esan zuten arren, datorren hilabetetik aurrera baliteke Twitter erabiltzeko ordaindu behar izatea. Horrela, enpresa berri bakoitzak 2012an publizitatea erosteko konpromisoa hartu beharko du.\nTwitter diseinu berria aurkeztu zuenean, enpresek ere sare sozialena profila sortzeko aukera izango zutela iragarri zuen. Joan den hilabetean, 20 enpresek, Coca-Cola, Disney, Nike eta Pepsi, besteak beste, kontu horiek estreinatu zituzten lehenengoak izan ziren.\nAd Age Digital argitalpenak irakurri duen Twitterreko zuzendari baten emailaren arabera, otsailaren 1ean enpresa eta bazkide berriak hartuko ditu sare sozialak eta iragarkiak jarri nahi dituztenek 25.000 dolar (19.000 euro inguru) ordaindu beharko dituzte.\nInformazio gehiago:Eitb: Twitter ordainpekoa izan liteke enpresentzat\n93 aldiz ikusita


Leku urrun bat: bidaia bat historia urrunera eta historia hurbilenera Peter Weissen estetikaren bidez. Andreas Wutz - Bulegoa z/b\nPeter Weiss (1916-82) pintore, zinemagile eta egile suediar-alemana maiz nahastu egiten zen, bere hiriko, herrialdeko eta munduko gertakari politikoak ikusita. Zalantzak zituen gertakari horiek konplexutasun osoan ulertzeko. Ezinezkoa baitzirudien.\nGaur egun, ondo dakigu ezinezkoa edo zaila dela testuinguru konplexuak ulertzea. Badakigu, baina agian ez dugu Peter Weiss ezagutzen, ez eta haren eleberrietako bat ere. Bertan, irtenbide bat ematen dio argitasun gabezia hori ulertzeko arazoari, edo, Habermasen terminologia erabiliz ia, Unübersichtlichkeit izenekoari. Modernitate osoaren dilema bereizgarri horrek zehazten baitu Weissek bere bizitzako azken hamar urteetan idatzi zuen Erresistentziaren estetika eleberriko oinarrizko kontzeptua.\nBenetako gertakari historikoen kronika eta, aldi berean, autobiografia fiktizioa edo eraikia da Erresistentziaren estetika eleberria. 1937tik 1945era arteko aldia hartzen du barne, Espainiako gerra zibiletik Bigarren Mundu Gerrara artekoa, eta erresistentzia antifaxista eta nazioarteko langile-mugimendua lantzen ditu. Nabaria da testuinguru horiek izugarri konplexuak direla. Errealitate sozio-politikoaren ehun horren hari finak gaurdaino iristen dira, Peter Weissek aurrez aurre izan zuen arazo bera baitugu egun: konplexutasun hori, bere gurutzaketa guztiekin, irakurtzen eta ulertzen saiatzea.\nEleberriaren edukia, “erresistentzia”, argi agertzen zaigu; baina izenburuaren beste zatia, “estetika”, lehen begiratuan ez dugu oso agerian ikusten. Zer zerikusi du estetikak erresistentziarekin eta historiarekin, hain zuzen, hain konplexua den historia batekin? Horixe da, izan ere, nire hitzaldiko galdera nagusia, eleberriaren lehen liburukian ardazten dena, horren zati batean Peter Weissek Espainian Gerra Zibilaren garaian izan zen egoera islatzen baitu.\nPeter Weiss surrealistak hainbat dokumental ekoitzi zituen errealitateari buruz berrogeita hamarreko hamarkadan. Harrezkeroztik, ikerketa zabalak egiten, artxiboak kontsultatzen eta jatorrizko agertokiak bisitatzen aritu zen, bere eleberri handia oinarri dokumentalez hornitzeko. Bere ibilbide biografikoaren ondorioz, bertatik bertara ezagutzen zituen bere etorkizuneko eleberriaren kokaleku izango ziren herrialdeak eta tokiak, herrialde bat izan ezik: Espainia. Horregatik, 1974an, bidaian abiatu zen lagun zuen poeta eta idazle espainiar batekin. Bidaia horretan Stockholmetik Albacetera joan ziren, Albaceten egon baitzen Nazioarteko Brigaden kuartel nagusia. Nolanahi ere, Peter Weissek ez zuen interes handirik izan zentro militar horrekin. Leku desberdin eta urrunago batek piztu zuen interes gehien haren baitan. Toki hori Albaceteko aldirietan dago, eta nire hitzaldiaren abiaburua da.\nSaioan parte hartzeko eta irakurgaiak jasotzeko, idatzi helbide honetara: bulegoa@bulegoa.org\nAndreas Wutz (Munich, 1962) artista independenteak pintura eta instalazioko gradua du. Gero, argazkigintza, instalazioa eta zinema landu ditu gehienbat. Dokumentalaren, artearen eta zinema esperimentalaren estrategiak oinarritzat harturik, bere lanetan interes sakona agertzen du gai sozio-politikoekiko eta erreferentzia historiko desberdinekiko. 2013. eta 2015. urteen artean, Ikus-entzunezko artearen irakaslea izan zen Bartzelonako Diseinuko Institutu Europarrean eta San Diegoko Kaliforniako Unibertsitatean. Gaur egun, Bilbon bizi da eta bertan lan egiten du.


Christa Reinig, Eskorpioia | Berbaratza\n← Pasadizoa lanaren morala gutxitzeaz\nKutxiko Erresuma →\nChrista Reinig, Eskorpioia\nPosted on 2015/05/06 by berbaratza\nAste honetako postak ezohiko izenburua dauka; animalia izena dauka, alegia, «Eskorpioia». Baina, adi! Ez nahastu horoskopoarekin! Ni neu ere eskorpio naiz, eta, bai, askotan tentagarria da datorren hilean gerta dakigukeenari buruzko aurreikuspenen bat irakurtzea; baina egiatik gutxi dute halako asmakuntzek. Horren ordez, Christa Reinig alemaniar idazlearen (1936-2008) istorio bat euskaratu dugu gaurkorako. «Eskorpioia» 1968an argitaratu zen lehenengoz, eta, laburra izanagatik ere, emozioz eta ezinegonez beteko zaitu. Utzi horoskopoa hurrengo baterako, eta eman aukera bat Christa Reinigen Eskorpioiari. Diferentzia ederreko irakurgaia, ikusiko duzu!\nLasaia eta atsegina zen. Begiak elkarren ondo-ondoan zeuzkan. Horrek zitalkeria adierazten zuen. Bekainek bat egiten zuten sudurraren goialdean. Horrek jenio bizia adierazten zuen. Sudur luzea eta punta zorrotzekoa zuen. Horrek jakin-min aseezina adierazten zuen. Belarri-gingilak handituak zeuzkan. Horrek deliturako joera adierazten zuen. «Zergatik ez daukazu traturik jendearekin?», galdetzen zioten. Ispiluan begiratzen zen, eta ahoaren inguruan hazpegi anker bat zuela nabari zuen. «Ez naiz pertsona ona», esaten zuen. Irmo lotzen zitzaien bere liburuei. Guztiak irakurtzen zituenean, jendartean murgildu behar zuen, liburu berri bat erosteko. Espero dut ezbeharrik ez gertatzea, pentsatu zuen, eta jendartean murgildu zen. Emakume bat zuzendu zitzaion eta billete bat aldatzeko eskatu zion. Oso bista laburrekoa zenez, behin baino gehiagotan trukatu behar zion dirua. Eskorpioiak bere begietan pentsatu zuen, elkarren ondo-ondoan zeudenetan, eta uko egin zion bere diru-kopurua zitalkeriaz bikoizteari. Tranbian ezezagun batek oinak zapaldu zizkion eta iraindu egin zuen hizkuntza ezezagun batean. Eskorpioiak bat egindako bere bekainetan pentsatu zuen, eta, iraina, ulergaitza zitzaiona, barkamen eskaera gisa hartu zuen. Jaitsi egin zen, eta kalean kartera bat zegoen bere aurrean. Eskorpioiak bere sudurrean pentsatu zuen eta ez zen makurtu, ezta jiratu ere. Liburu-dendan, eduki nahiko lukeen liburu bat aurkitu zuen. Baina garestiegia zen. Ondo kabituko litzaioke berokiko poltsikoan. Eskorpioiak bere belarri-gingiletan pentsatu zuen eta liburua apalean utzi zuen. Beste bat hartu zuen. Ordaintzera zihoanean, liburuzale batek protesta egin zuen: «Urteak daramatzat liburu horrexen bila. Orain beste batek erosiko du nik beharrean». Eskorpioiak aho inguruko bere hazpegi ankerrean pentsatu zuen eta esan zuen: «Har ezazu liburua. Nik ez dut erosiko». Liburuzalea ia negarrez hasi zen. Liburuari tinko heldu zion bihotzaren kontra estutuz, eta joan egin zen. «Bezero on bat zen hori», esan zuen liburuzainak, «baina zuretzat ere badaukat zerbait». Apalategitik hartu zuen eskorpioiak eduki nahiko lukeen liburua. Eskorpioiak ezezko keinua egin zion: «Ezin dut erosi». «Eros dezakezu, noski, baten maitasunak besteei balio die», esan zion liburuzainak. «Zeuk ezarri prezioa». Eskorpioia ia negarrez hasi zen. Liburuari tinko heldu zion bihotzaren kontra bi eskuez estutuz, eta, besterik libre ez zuenez, liburuzainari agur gisa eztena luzatu zion. Liburuzainak eztenari heldu zion, eta zerraldo erori zen.\nPosted in Ezkaratza\t| Tagged Christa Reinig,Eskorpioia\nOne thought on “Christa Reinig, Eskorpioia”


Azken albisteak - Software Askea Jakintza ikastolan\nHasiera > Atalak > Foroak > \nGaur bertan kaleratzen da Ubuntu 10.04 Lucid Lynx\npublicado a la(s) 28 abr 2010, 22:43 por Jokin LACALLE USABIAGA\nOhiko sei hilabeteeen ostean, gaur bertan eskuragai izango dugu Ubuntu GNU/Linux banaketaren bertsio berria. Zuetako batzuk agian konturatuko zineten bertsio honek LTS hizkiak aurkezten dituela izenaren amaieran. Akronimo hau "Long Term Support" esalditxoan du bere jatorria, alegia, bertsio honek Canonical etxeak eskaintzen duen babes teknikoaren iraupena luzeagoa du ohiko bertsioak baino. Horrek esan nahi du, funtsean, LTS bertsioek egonkortasun eta fidagarritasun maila altuagoa izaten dutela ohikoak baino. Beraz, oraindik ez bazara ausartu Ubuntu instalatzea zure ekipoan Lucid Lynx-ekin aukera paregabea daukazu.\nBertsio hau berrikuntza ugarirekin dator. Denak hemen azaltzea luzeegia izango litzateke, beraz, egokiena Slice of linux blogan argitaratutako bidalketa hau irakurtzea duzu. Esaldi hauek idazterakoan bertsio berria oraindik kaleratu gabe baldin badago ere, eskuratzeko aukera desberdinak dituzula jakinarazi nahi dizuegu:\nBiderik egokiena p2p sareak erabiliz, Ubunturen azken bertsioaren ISO irudia .torrent bitartez jaistea izango litzateke. Jaitsi ondoren CD batera pasatu beharko duzu, ondoren bertatik instalatu ahal izateko\nUbunturen webgunetik bertatik jaitsi dezakezu baita ere. Horixe da gehienek egiten dutena eta horrexegatik, lehen egunetan behintzat, zerbitzariak lepo bete lan ibiltzen dira eta deskargen abiadura nahiko motela izaten da. Lehenengo aukerarekin asmatzen ez baduzu, hauxe izan daiteke aukera egokiena. Ez ahaztu, kasu honetan ere, ISO irudia jaitsiko duzula saretik. CD batera pasa beharko duzu gero.\nAzken aukera, Ubuntu instalatzeko CDa zure etxera zuzenean bidaltzeko eskatzea izango litzateke. Canonical-ek ShipIt izeneko zerbitzu hori dohain eskatzen du; zure datuak idatzi eta egun gutxi batzuen bueltan etxeko postontzian zorrotxo dotore bat jasoko duzu barruan CDa eta Ubunturen pegatina polit batzurekin. Dena den, lehenik aurreko bi aukerekin saiatzea gomendatzen da; azken aukera hau interneterik ez dutenentzat prestatuta dago bereziki.\nBehin CDa eskuratu ondoren, instalazio prozesuarekin hasteko unea izango da. Txoko honetan Ubuntu instalatzeko aukera bi aurkeztu ditugu dagoeneko: lehenegoa Wubi erabiliz eta bigarrena zuzenean.\nCDLibre.org bilduma berria kalean da\npublicado a la(s) 4 feb 2010, 6:16 por Jokin LACALLE USABIAGA\nCDLibre egitasmoari 2003an eman zion hasiera Bartolomé Sintes irakasle valentziarrak. Ordutik hona asko izan dira irakasle honek prestatu dituen aplikazio bildumak. Bere webgunean zintzilik ipintzen dituen CD/DVD diskoen iso irudiek ehunkada aplikazio libre biltzen dituzte. Duela bi egun kaleratutako bilduma berriak, adibidez, 756 aplikazio desberdin ditu, hauetatik 8 bilduma honetan berriak dira eta beste 120 azken lau astetan eguneratutako aplikazioak.\nEmandako estekan ikusiko duzuen moduan, eskuliburuak eta diskoaren kutxarentzat karatulak ere eskaintzen dira. Deskargatu ezazu iso irudia eta pasa ezazu DVD batera Ubuntuko CD/DVD sortzailea izeneko aplikazioarekin (zoaz Aplikazioak menura eta Gehigarriak izeneko atalean topatuko duzu) edota Windowserako balio duen Imgburn dohaineko aplikazioarekin.\nDeskargatu Firefox 3.6\npublicado a la(s) 22 ene 2010, 7:18 por Jokin LACALLE USABIAGA\nAtzotik kalean da Firefox nabigatzailearen azken bertsio, 3.6 bertsioa, alegia. Beti bezala, aurreko bertsioetan agertutako akats batzuk konpondu dira eta funtzio berri batzuk ere erantsi zaizkio. Hauetako aldaketa batzuk nahiko teknikoak dira eta erabiltzaile arrunt batentzat ulergaitzak izan daitezke. Dena den, xehetasun gehiagorekin ezagutu nahi dituenarentzat Mozillak informazioa zabala eskaintzen du bere webgunean.\nGehienontzat aldaketa nabarmenenak ondorengoak izango dira:\nAurreko bertsioa baino azkarragoa dela diote garatzaileek, %20a edo. Egia esan, probatu dut eta nabarmena da hobekuntza hau\n"Personas" izeneko aukeraren bitartez Firefoxen itxura eguneratzea oso gauza sinplea bihurtzen da. Eskaintzen diren ereduen gainetik sagua pasatuta nabigatzaileak duen itxura nolakoa izango den ikusi ahal izango dugu automatikoki. Gure gustukoa den bat aurkitzen dugunean "Wear It" botoiaren gainean sakatuta itxura berehala aldatuko da, nabigatzailea berribiarazi egin gabe gainera. Nabigatzailea "tuneatzeko" aukera guztiak ondo kontrolatuta izateko agian interesatuko zaigu "Personas Plus" gehigarria instalatzea. Aukera gehiago ditugu eskura klik gutxi batzuen truke.\nAzken bertsioa deskargatzeko, egizu klik hemen.\nInformazioa gehiago: Genbeta\nUbuntu 9.10 bertsio berria kalean da\npublicado a la(s) 6 nov 2009, 23:23 por Jokin LACALLE USABIAGA [ actualizado el 6 nov 2009, 23:28 ]\nPasa den urriaren 29an kaleratu zen Ubunturen bertsio berria. Bertsio honi Karmic Koala izena jarri diote eta hobekuntza nagusien artean deigarrienak abio interfaze berria eta idazmahaiaren diseinu berriak izan daitezke.


Mendi bizikleta martxa larunbat honetan - Amasa-villabona - Tolosaldeko ataria\nMendi bizikleta martxa larunbat honetan\nImanol Garcia Landa 2019-10-03 11:58\nIrrintzi elkarteak II. BTT Martxa antolatu du larunbat honetarako, Errebote plazatik abiatuta.\nBigarren urtez animatu dira Irrintzi elkartekoak mendi bizikletako martxa antolatzera. II. BTT Martxa larunbat honetan izango da, urriaren 5ean, eta berritasuna da aurtengoan bi ibilbide izango direla. «Aurreko urtekoa oso ondo joan zen, eguraldiak lagundu ez bazuen ere, eta berriz antolatzea pentsatu dugu», esan du Oier Larrañaga antolakuntzako kideak.\nIazkoaren ondoren, antolakuntzakoek ibilbide motzago bat jartzeko eskaera jaso zuten zenbait parte hartzaileren aldetik, eta horregatik daude aurten bi aukera. Luzea, 38 kilometrokoa, iazkoari hiru kilometro gehituz osatu dute, eta 1.400 metro izango ditu maldan gora. Motza 28 kilometrokoa izango da eta maldan gora 1.000 kilometro ditu. Bi ibilbideak Villabonako Errebote plazatik abiatuko dira, eta tarte handi bat partekatuko dute. Belabieta eta Belabieta txikitik pasa ondoren, Onddo borda jaitsi eta hortik gutxira bananduko dira ibilbideak: luzeak Loatzo aldera joko du, eta motza Villabonara abiatzen da zuzenean. Bi anoa gune izango dira: 15. kilometroan, janari eta edariekin, eta Loatzon, edariekin. Bukaeran, jatekoa eta edatekoa ere izango dute, eta hainbat produktu zozkatuko dituzte.\nBTT Martxan izena emateko bi aukera daude. Batetik, www.kirolprobak.com webgunean, federatuek 15 euro eta federatu gabeak 18 euro ordainduz, eta, bestetik, Irrintzi elkartean egunean bertan, federatuek 18 euro eta federatu gabeak 20 euro ordainduz. «Antolakuntzatik nahiago dugu internet bidez egitea izen ematea, aurretik kopuruen berri jakiteko», esan du Larrañagak. Bestalde, gogora ekarri dute ez dela lehiaketa, martxa bat dela, eta ez dela sailkapenik izango.\nHaurrei begira ginkana antolatu dute egunean bertan, 10:30etik 12:30era, Errebote plazan. Bost urtetik gorako haurrek parte hartu dezakete eta kaskoa eramatea derrigorrezkoa da.


Eztiari buruzko hiru lege berritasun | Consumer\nEztiari buruzko hiru lege berritasun\nEztiari buruzko Europako arteztarau berriak polena haren berezko zatitzat hartzen du, osagai gisa adierazi beharrik gabe\narabera: Asteartea, 2014ko abuztuaren 05a\nJoan den maiatzean, 2014/63/EB Zuzentaraua argitaratu zen, eztiari buruzkoa, eta hainbat gai jorratzen ditu. Alde batetik, polena eztia osatzen duen polena da. Bestetik, jatorriaren adierazpena berrikusten da eta 2015eko ekainerako aplikazio-egutegi bat finkatzen da. Aurrerapausoak eman arren, konpondu gabeko auzi bat geratzen da: lore- edo landare-jatorriei buruzko kontrola, eta, hala, agintariek lanean jarraitzen duten analisi-metodoak finkatu behar dira. Artikulu honek polena eztiaren elementu naturaltzat hartzeko erabakia azpimarratzen du, baita eztiaren jatorriaren adierazpena nolakoa izan behar duen ere.\nIrudia: Mateusz Atrosz\n63/2014 Zuzentaraua estatu kideen ordenamendu juridikoan sartu beharko da 2015eko ekainaren 24a baino lehen. Egun hori baino lehen merkaturatutako edo etiketatutako produktuek, egungo legeria betetzen badute, merkaturatzen jarraitu ahal izango dute izakinak agortu arte. Arteztarau berriak eztiarentzat garrantzi handia duten hainbat gairi buruzko lana egin du:\n1. Polenaren egoera eztian.\n2. Produktuen jatorria adieraztea.\n3. Aplikatzeko egutegia.\nPolenaren egoera eztiari dagokionez argitzea garrantzitsua dela aitortu behar da. Hala ere, sektoreak espero du agintari eskudunek lanean jarraitzea eztia eta haren produktuak lege-esparruan garatzen, eta industria hori garatzen laguntzea.\nPolen, eztiaren elementu naturala\n63/2014 Zuzentaraua argitzen duen gai nagusietako bat polena eztiaren berezko zatitzat hartzea da, haren osagaitzat jo gabe. Polena eztiaren konposizioaren ezaugarrietako bat da, 2001/110/EE Zuzentarauan jasotzen zen bezala.\nPolena eztiaren zatitzat hartzen da, osagai gisa adierazi beharrik gabe\nPolena eztian nola txertatzen den aztertzen bada, kontuan izan polen-aleak erleek bildutako nektarrean erortzen direla. Erlauntzan, polen-aleak dituen nektarrak erleak ezti bihurtzen ditu. Eskura dauden datuen arabera, polena eztian dagoen polena erleen ileetan dagoenetik etor daiteke, erlauntzaren airean eta erleek gordetegietan biltegiratuta, elikadura-enpresen ustiatzaileek eztia ateratzen dutenean.\nOndorioz, Europako Parlamentuaren 1169/2011 (EB) Erregelamendua gorabehera, polena eztiaren zatitzat hartzen da, osagai gisa adierazi beharrik gabe.\nEztiaren jatorria adieraztea\nZuzentarau berriarekin egin den beste gai bat eztiaren jatorria aitortzea da. Hemendik aurrera, etiketan eztia bildu den herrialdea edo herrialdeak agertzeko eskatzen den eskakizuna mantenduko da. Dena den, eztia estatu kide batetik edo beste herrialde batetik datorrenean, honako hauetako bat erabili ahal izango da:\n“Ebko milelen nahasketa”.\n“Europar Batasunetik ez datozen mielak nahastea”.\n“EBtik datozen eta EBtik ez datozen milelak nahastea”.\nLore- edo landare-jatorriei buruzko zehaztasunik eza\nGai horri buruzko egoera mugagabearen aurrean, Ebk nazioarteko arauak (Codex Alimentarius) eta analisi-metodoak finkatzeko aurrerapen teknikoa jasotzen jarraituko du, eztiaren lore – edo landare-jatorria kontrolatzeko. Bestalde, agintari eskudunek badakite gai hori eztabaidatzea zaila dela eta lanean jarraituko dutela aipatutako lerroan.\nerle erlezaintza ingrediente-eu miel-eu polen-eu


Korronte faxista eta atzerakoiak Ukrainako gerran txertatuta | Iritzia | Berria\nOhituta gaude gobernari batek oposizioaren jarraitzaile potentzialak izutzeko mehatxu larria izendatzeko erabiltzen duen mekanismoarekin. Horrela egin zuen Baxar al-Assadek Siriako iraultzaren lehen egunetan, astindu zuenean terrorismo islamistaren erretorika; egun, Putinek eta bere aliatuek nazismoa eta ultra-nazionalismoa erabiltzen dituzte Ukrainaren inbasioa justifikatzeko.\nErrusiaren inbasioaren aurka herriaren erresistentzia defendatzeak (Ukrainan zein Errusian) ez gaitu inozo bihurtzen Maidango matxinadatik sortutako erregimen politikoarekiko. Ukrainan, nazionalistek, faxistek barne, paper garrantzitsua izan zuten Maidango protestetan eta ondorengo Donbassko gerran. Are gehiago, Azov batailoiak esperientzia hori baliatu zuen ukrainar armada erregularrean txertatzeko. Baina horrek ez du esan nahi Ukrainako gizartearen gehiengoa ultra-nazionalista edo faxista denik. Eskuin muturrak botoen %4 baino ez zituen lortu azken bozetan; presidenteak, judua eta errusiarra, %73 jaso zituen. Biletskik (Azov batailoiko buru) Gorputz Nazionala alderdia sortzeko saiakerak ez zuen arrakasta handiagorik izan, eta eskuin zein eskuin muturreko alderdien bloke bateratu batek ere ez zuen lortu hauteskundeetan parlamentuan ordezkaritza izateko gutxienekoa gainditzea.\nGerra zorionekoa izan zaie Azovekoei. Borrokalari eraginkorrak eta oso ideologizatuak, ekialdean egindako ahaleginekin ospe handia lortu zuten nazioaren defendatzaile gisa, baita Estatu eskertuaren babesa ere. Egungo gerran, Azov eta antzeko taldeak lehen mailara igaro dira. Horrek guztiak ez du justifikatzen ikuspegi demokratikotik faxismoaren indartzea, baina esplikatzen du zergatik izan den.\nGaldera da ea zergatik ez diren ageri garai batean gerra egoeran hain azkarrak eta sendoak ziren ezkerreko talde armatu antimilitaristak (boltxebikeak I. Mundu Gerran, edo Frantziako zein Jugoslaviako komunistak II. Mundu Gerran, nazien okupazioaren aurka). Errusia ez da Estatu faxista, baina hurbilago dago horretatik Kieveko gobernua baino, batez ere asmo inperialistan. Galdera da zergatik eskuin muturrak aurrea hartu dion ezkerrari (nahiz eta berau presente egon Ukrainako erresistentzian, askok hori onartzen ez badute ere) esparru honetan ere.\nUkrainako eskuin muturraren inbokazioa edo Estatuaren eta oligarken ustelkeria ere ezin dira oztopo izan errusiar bonben eta inperialismoaren zuzeneko biktimekiko eta oligarken eta eskuin muturraren biktimekiko jendearen elkartasunerako. Are gehiago Putinen erregimena goitik behera oligarkikoa denean eta bere herriaren zanpatzailea, protestak zigortzen.\nErrusiaren aldeko talde faxistak\nUkrainan faxistak daudela ezin uka, baina gutxitan esaten da bi aldeetan daudela, baita Donetskeko Errusiazalean artean ere. Bestalde, azpimarratzekoa da, Ekialdeko Europan, Errusiako Federazioak eskuin muturreko sektore esanguratsuen babesa duela (nahiz eta gerraren aurrean adostasun hori ezkutatzen saiatu): Bulgariako Ataka, Eslovakiako Alderdi Nazionala eta Hungariako Jobbik; Mendebaldean, Greziako Egunsenti Urrekararen, Ingalaterrako BNPren, Alemaniako NPDren, Frantziako Front Nationalen, Austriako FPACren, Iparraldeko Ligaren eta Belangeko Indar Berriaren babesa du. Sare horri esker, Errusiako Federazioak Bruselaren eta Washingtonen aurkako kanpo-politika babesten duten nazionalista europarrak alde ditu. Vox espainiarrak ere oso begi onez ikusten du Putinen erregimena.\nMuturreko faxista paramilitarren aldetik, Novorrosiya (Errusia Berria) babesten duten eta Donbassera erregularki boluntarioak bidaltzen dituzten eskuin muturreko talde errusiar nagusiak Duguin, Sputnik eta Progromeko Gazte Euroasiarrak, Errusiako Mugimendu Inperiala, Minin eta Pozharskiko Miliziak eta Zenturia Beltza eta Errusiar Batasuna Nazionala, Errusiar talde neonaziak dira.\nAipatutako talde ultra-nazionalistak heterogeneoak dira, eskuin muturraren barruan ideia dibergenteak dituzte, baina hiru ezaugarri partekatzen dituzte: fede ortodoxoaren babesle sutsuak dira, eta hau Errusia Herrialde bakar eta berezi bihurtzen duen printzipio zibilizatzailea dela diote; sakonki antisemitak eta xenofoboak dira eta eslaviar nagusitasunean sinesten dute; eta Mendebaldearekiko arbuio sakona sentitzen dute, historikoki Errusia bereganatzen saiatu den etsai nagusi gisa.\nDonbassko espektro ideologikoan, talde tradizionalista moderatuak ere badaude. Kosakoak, esate baterako. Krimeako anexioan, Kremlinek 1.000 kosako inguru bidali zituen penintsulara, eta Ukrainako ekialdean gatazka piztu zenean, Don eta Kubanen kosakoak izan ziren lehenak eskualde honetako errusiar etniakoei laguntzen.\nDonbassen, gainera, Europa erdi eta mendebaldetik eta Balkanetatik joandako hamaika borrokalari kontserbadore daude. Denen artean, ezagunena ziurrenik txetnik serbiarrek osatzen dutena da, gehienak Jovan Savic destakamentuan bilduta. Atzerriko boluntarioen beste talde ezagunenetako bat hungariarrena da, San Istvango Legioan bilduta. Legio hori Errumaniatik, Ukrainako Karpatoen eremutik, Eslovakiatik eta Hungariatik bertatik etorritako hungariarrek osatzen dute.\nIldo beretik doa Ivan Georgievitx Kundrat batailoia, Transkarpatia, Eslovakia, Hungaria eta Poloniako erruteno etnikoek osatua, beraiek diotenez. Erruteno borrokalarientzat (Europa erdialdeko eta ekialdeko hainbat herrialdetan barreiatutako ekialdeko eslaviar herria) Donbassko gerra ekialdeko lau herri eslaviarren (errusiarrak, bielorrusiarrak, ukrainarrak eta errutenoak) batasuna aldarrikatzeko aukera bat da, horrela batasun neo-inperial hau gauzatzeko, Moskuren proiektutzat hartzen dutena babestuz.\nEslovakiako boluntarioak badirela frogatzen duten ebidentziak daude. Frantziakoak (Unite Continentale), Italiakoak (Millenium erakundea, Europako Alderdi Komunitarista) eta Poloniakoak (Falanga erakundea) ere bai.\nHoriei guztiei gehitu behar zaie talde mertzenarioen parte hartzea, esaterako Donbassen jarduten duen Wagner Taldea.


9. argitaraldia. 2021\nBertsio hau hiztegiaren argitalpen elektronikoaren beste urrats bat da, 146.548 sarrera eta 57.251 azpisarrera biltzen dituena. Hiztegiaren egitura formala Text Encoding Initiative (TEI) gidalerroen arabera definitu da eta eduki gehienak automatikoki egituratu dira.\nEgituratze-lanetan jarraitzen du Euskaltzaindiak, hiztegiaren barne-egitura etengabe zuzenduz eta hobetuz. Lan horiei esker, hiztegiko azpisarrerak eta hainbat aldaera ere topatzeko gai da orain bilatzailea. Horrez gain, jadanik egituratutako 564.839 adibideak bildu eta sailkatu dira. Adibidetegi horretan bilaketak egiteko aukera ere badago.


No Future!? | Agenda | Berria\nZein da nahi duzun etorkizuna? Zertan, non, zeinekin... Hori da askotan bakoitzak bere buruari egiten dion galdera. Azkenaldian eta arlo oso ezberdinetan etorkizunik egongo ote den zalantza ere badute askok. Etorkizuna denbora lerro batean etorri behar duen hori izango ez balitz bezala, hura nola izan daitekeen pentsatzeko aukerarik eman nahi ez baligute bezala.\nGure jendartean ustez etorkizunaren paradigmak markatzen eta gidatzen dituen teknologiaren alorra ere ez da honetaz salbu. Honetan ere etorkizun posibleak askotan aurre-definituak daudela dirudi. Beste alor batzuetan baino irudimenerako tarte gehiago dagoela ezin uka, baina gero eta gehiago bidea markatzen digutela uste dut. Bide guztiak irekita zeuden bidegurutze bat egotetik, lerroa aukeratu dezakezun bide baten aurrean egotearen sentsazioa.\nEtorkizun posibleei ateak ahalik eta irekien uzteko lanean diharduten indarrak ere badaude, noski. Horietako bat Mozilla fundazioak abiatutako webwewant.mozilla.org. Egitasmo horren bidez jendeari berari galdetu nahi diote zer-nolako weba nahi duten. Aukeren artean, pribatutasuna, erabilerraztasuna, aukerak, askatasuna, erabiltzaile kontrola, ikaskuntza. Gaur egun, beharbada, gauden garaien ondorioz, pribatutasuna da kezka nagusia mundu osoan.\nHori kontuan hartuta, baina ez zuzenean loturik, ekainaren 5erako resetthenet.org egitasmoa abiatuko dute. Snowdenek zabaldutako filtrazioen urteurrena aukeratu du Fight The Future erakundeak eta atxiki zaizkion beste talde askok pribatutasunaren aldeko ekintzak egiteko. Etorkizuna kontrolatu nahi duten horien aurka, kexak bai, baina batez ere ekintzak egitera animatzen dute jendea.\nEkintzak modu askotakoak izan daitezke. Webguneak dituztenei bertan segurtasun protokoloak jartzea eskatzen diete. Sakelako garatzaileei ere, beraien aplikazioetan segurtasuna eta pribatutasuna kontuan hartzea. Orokorrean orori, aplikazio seguru horiek erabiltzea eta beste jendeari ere hori proposatzea. Horrela, nahiz eta espioitza puntualak etetea ezinezkoa izan, espioitza masiboa egiteko zailtasunak handiagoak izango dira.\nEz dira gai teknologikoak, etorkizun posibleak amesten jarraitzeko aukera ematen duten bideak dira; horiek gabe ez dago etorkizunik. No Future!?


Dendetako online salmentak aktibatzeko: Comercioelectronico.eus doaneko Programa | Zenbaki Aholkularitza\nDendetako online salmentak aktibatzeko: Comercioelectronico.eus doaneko Programa\nTxikizkako saltokia bazara, zure bezero potentzialengan Internet bidez iristeko aukera duzu orain. Gozatu salmenta pertsonalizatu, praktiko eta mantenu errazeko proposamenaz. Doaneko programa honen bitartez, honakoa onartuko dizun ereduan ezarri eta trebatuko dizugu:\nZure produktuaren salmenta internetera eraman.\nZure onlineko dendaren bitartez Penintsula osora iristea.\nZure jarraitzaileei sare sozialetako zuzeneko denda baten bitartez saldu.\nGeheien saltzen duten onlineko denden bitartez saldu (Amazon, Ebay…).\nZu zeu mantentzeko gai izatea.\nLehiakortasuna eta irudia erabaztea.\nZure interneteko lehiakortasuna modu erraz, azkar eta osatu batean hobetzeko ekimena. Laguntza eta ezarpen integrala, 5 lan-jardunalditan baloratua eta zure negozioarentzat guztiz doanekoa (%100eko deskontuarekin.) Izena eman eta Programan eta zure negozioa aztertuta, proposamen pertsonalizatu bat egingo dizuete.\nEcommerce bidezko salmentak 15.000 milioi eurotara iritsiko dira aurten España mailan.\nSpri publikatutako laguntza da.\nEpeak: 2015ko Azaroak 16-etik 2016ko Apirilak 30-tara\nThis entry was posted in Aktualitatea, Sin categoría, Zenbaki and tagged 2015, 2016, Denda txikiak, Laguntzak, SPRI. Bookmark the permalink.\n← Trafiko eta Ibilgailu motordunen zirkulazio eta bide-segurtasuneko legearen testua\nMediku parteen bajen sistema berrian indarrean dago →


2013 urtarrila | Mundua Begira\nurtarrila 17th, 2013 11:11 am Europa Leave a comment\nSakine Cansız, Dogan Fidan eta Leyla Söylemez emakume kurdutarrak erahil dituzte Parisen. Kurdutar Nazio Askapen Mugimenduko hiru militante ziren, nazioarteko harremanetan lanean ziharduten, gatazkaren konponbidearen aldeko lana egiten eta babesa eskuratzen.Hori izan da bere delitua.\nNotizia irakurri eta burura etorri zait Dulcie September hegoafrikarra. Bera ere emakumea, bera ere militantea. 1988An hil zuten Parisen ere, Apartheidaren kontrako lan politikoa egiteagatik. Nazioarteko harremanetan ziharduen bera ere.\nNadarajah Mathinthiran tamildarra zen, LTTEko komandante izandakoa, 2003a geroztik tamildarren aldeko lan politikoa koordinatzen zuen estatu frantsesean. Bera ere hiru tiroz hil dute duela gutxi, azaroan, non eta Parisen.\nBost militante hauek ez zuten ziurrenik elkar ezagutu, edo agian bai, nork daki. Nik nire buruan Parisko Brasserie batean imaginatzen ditut bostak batera, haien herriei buruz hitz egiten, mundu hobeago bat eztabaidatzen, barreka eta pozik, herriminez, exilioa eta herri mina eskutik heldurik baitoaz. Haien herrietatik alde egitera behartuak izan ziren, eta haien herri berria eraikitzen jarraitu zuten, atzerritik. Bazekiten ez zela bide erreza izango baina bideari ekin zioten hala ere.\nTurkia, Apartheid eta Sri Lankako borreroak ere imaginatzen ditut, hilketa hauek planifikatzen, burutzen eta haien etxeetara pozik bueltatzen.\nEta bapatean Brasserieko atea ireki da. Bostok intuitiboki, erreflexuz eta beldur apur batez burua ateruntz mugitu dute.


Abonamenduen alta kanpaina\nKanpaina alta abonamenduak\nHomeKanpaina alta abonamenduak\nOtsailak 15 - Martxoak 15\nMatrikula doan / Hilabete bateko kuota doan!!\nUrteko eta neguko abonamenduetan\nAbonatua denaren datuak / Datos de la persona ya abonada\nAbonatu baten medioz kanpainan abonatzen direnak bakarrik betetzeko / Rellenar solo las personas que se abonen mediante otra persona ya abonada.\nUrteko abonamendua kanpaina / Abono anual campañaNeguko abonamendua kanpaina / Abono invierno campaña\nBai, arautegi orokorra, kanpainako arautegia eta pribatatasun politika irakurri eta onartzen ditut. / He leído y acepto el reglamento general, la normativa de la campaña y la información básica de protección de datos.\nZehaztasunak eta baldintzak\nKanpaina honen iraupena otsailaren 15etik martxoaren 15era, biak barne, izanen da.\n2020ko martxoaren 13tik aitzin baja eman duten pertsonek, Giltxaurdi udal kirol instalazioan ordainketa guztiak eguneratuak badituzte, eta ez badute instalazioan inongo zorrik, urteko zein neguko abonamendua egiterakoan sarrera matrikula doan izanen dute.\nUrteko zein neguko abonamendua duen edozein pertsonak urteko edo neguko abonamendua egin nahi duen norbait berarekin ekartzen badu, abonatu berriak sarrera matrikula doan izanen du, eta abonatua den pertsonari hilabete bateko kuota deskontatuko zaio hurrengo ordainketan. Kasu honetan ere, bai abonatu nahi duenak eta baita abonatuta dagoenak ere, instalazioan ordainketa guztiak eguneratuak izan beharko ditu, eta instalazioan ez du inongo zorrik izan behar.\nKanpaina honetan izena ematen duen pertsonak alta ematen duen egunetik hasita gutxienez bi urtez abonatuta egoteko konpomezua onartzen du.\nKanpaina honetan alta eman duen pertsonak bi urte pasatu baino lehen baja ematen badu, sarrerako matrikula ordaindu beharko du. Matrikula hau ordaindu ezean, zorra bezala geldituko da instalazioan, eta ezingo du instalazioa erabili zor hori ordaindu arte. Arau bera aplikatuko da hiru hilabetero kobratzen diren kuoten erreziboak itzuliz gero.\nAbonatu baten medioz kanpaina honetan alta ematen duen pertsonak bi urte pasatu baino lehen baja ematen badu, berak matrikula ordaintzeaz gain, abonatua zenak deskontatu zaion hilabetea ere ordaindu beharko du. Ordaindu ezean, aitzineko puntuko irizpide bera jarraituko da.\nKanpaina honetan behin bakarrik alta eman ahalko da. Kanpainan alta ematen duen edonork baja ematen badu, ezingo du aitzinago kanpaina honetan alta berriro eman.\nAlta emateko pausuak\nKanpaina honetan abonatzeko, www.giltxaurdi.eus web orrian sartu , eta “Kanpaina” atalean sartuta agertzen den inprimakia bete behar da. Ondoren, kanpainaren baldintzak eta arautegia onartu beharko dira, eta “bidali” jartzen duen botoia sakatuta inprimakia instalaziora iritsiko da.\nAbonatua dagoen pertsona baten medioz abonamendua egiten duen pertsonak, inprimakian abonatua den pertsonaren izena, abizenak, posta elektronikoa, bazkide zenbakia eta telefono zenbakia jarri beharko ditu.\nBehin alta eman nahi duen pertsonak inprimakia bidali ondotik, instalaziotik posta elektronikoz jakinaraziko diote dena zuzen iritsi den edo ez, eta kanpaina honetan alta emateko baldintza guztiak betetzen dituen.\nDena zuzen baldin badago, instalazioan alta emanen zaio berehala.


Nafarroako 2019-2025 Desgaitasun Plana - Ekintzak | Nafarroako Gobernu Irekia\nNafarroako 2019-2025 Desgaitasun Plana - Ekintzak\nNafarroako 2019-2025 Desgaitasun Plana maiatzaren 22ko Gobernu Bilkuran onetsi zen.\nDesgaitasuna duten Pertsonei Arreta Emateko Nafarroako 2019-2025 Planak ebaluazio eta jarraipen sistema bat zehazten du aurreikusitako jardueren gauzatze-maila eta erdietsitako emaitzak aztertzeko. Nafarroako Gobernuko Eskubide Sozialetako Departamentua du gidari, zehatz esanda, Errealitate Sozialaren Behatokia, Pertsonen Autonomiarako eta Garapenerako Nafarroako Agentzia (PAGNA), eta Planaren jarraipenerako diseinatutako lehen eta bigarren mailako koordinazio eta kudeaketarako unitate edo batzorde ezberdinak.\nPlanaren jarraipena eta ebaluazioa ezartzen dira, planak jarduketa-eremu eta ildo estrategiko bakoitzean aurreikusitako helburu orokor eta espezifikoei erantzuten diela egiaztatzeko, eta orobat, Planaren xedearekin bat egiten duela ziurtatzeko, hots, Nafarroan desgaitasuna duten pertsonak, gainerako biztanleen baldintza berberetan eta ahalik eta autonomia eta kalitate maila handienarekin gizarteratzea.\nHorretarako adierazle-multzo bat diseinatu beharra dago, aurreikusitako jarduketen irismen eta betetze maila alderdi ezberdinetatik aztertzea ahalbidetuko duena. Plana ebaluatzeko jarduketa bakoitzerako aurreikusitako informazioa bildu beharra dago. Bilketa hori departamentuak eta ardura duen erakundeak eginen dute.\nPlanaren irismena eta gauzatze-maila aztertzeko ebaluazioaren diseinuan honako aldagaiak hartu beharko dira kontuan:\n-Belaunaldi arteko ezberdintasunak.\nPlana garatzeak ebaluazio etengabea dakar berekin. Ebaluazioak aldian aldiko neurtze uneak izanen ditu jarduketak gauzatzean sor litezkeen desbideraketak berrikusi eta zuzendu ahal izateko, ezarritako helburuak lortzearren.\nHoriek horrela, urteko jarraipen txostenak eginen dira Planaren aurreikusitako gauzatze-maila eta Planak barnean hartzen dituen Jarduketa Estrategikoetako bakoitzean lortutako emaitzak aztertzeko. Era berean, proposamen eta gomendioetarako atal bat izanen du Planaren inplementazioa aldatu eta hobetzea ahalbidetzeko.\nPlana amaituta azken ebaluazioaren txostena eginen da. Txostenak aztertuko ditu Planak lau urteko gauzatze-epean izan duen garapena, bilakaera, lortu dituen emaitzak eta izan duen eragina. Amaierako ebaluazioaren txosten horrek proposamen eta gomendioen atal bat ere izanen du, etorkizunean Nafarroako Gizarte Zerbitzuen Plan Estrategikoa planifikatzerakoan behar berriak edo ebatzi gabekoak aintzat hartu ahal izateko.\nNafarroako 2019-2025 Desgaitasun Plana


Zerga batzuen aldaketa.- Foru Gobernu Kontseiluaren 2/2021 Zerga Premiazko Araugintzako Dekretua, martxoaren 2koa, onesteko ez-egoiliarren errentaren gaineko zergaren, zerga berezien, balio erantsiaren gaineko zergaren, aseguru primen gaineko zergaren eta jarduera ekonomikoen gaineko zergaren tarifak aldatzea.\nGarraio egokitua desgaitasuna duten pertsonentzat.- Arabako Popularrak Batzarkide Taldeak interpelazioaren ondoriozko mozio bat aurkeztu du, desgaitasuna duten pertsonentzako taxi zerbitzuaren bidezko garraio egokituari buruz.\nKontzejuen Foru araua.- EH Bildu Batzarkide Taldeak interpelazioaren ondoriozko mozioa aurkeztu du, Lurralde Orekaren Sailak egun indarrean den Kontzejuen Foru Araua eta Kontzejuetako Batzarburu eta Batzarkideak Hautatzeko Foru Araua aldatuko duen kontzejuen foru araua eta kontzejuetako batzarburu eta batzarkideak hautatzeko Foru Arau proiektu bat aurkezteko duen asmoaren inguruan.\nUpategi txiki eta ertainei babesa.- Arabako Popularrak Batzarkide Taldeak interpelazioaren ondoriozko mozioa aurkeztu du, babes handiagoa emateko Arabako Errioxako upategi txiki eta ertainei COVID-19k eragindako galerak konpentsatzeko.\nEtxebizitza eskuratzea.- Elkarrekin Araba (Podemos-Ezker Anitza-Equo) Batzarkide Taldeak interpelazioaren ondoriozko mozioa aurkeztu du, emantzipatzeko adinean dauden arabarrek etxebizitza eskuratu ahal izatea defendatzeko.\nArmenti-2 putzuan gasa esploratzea.- EH Bildu Batzarkide Taldeak osoko bilkuran eztabaidatzeko mozioa aurkeztu du, Eusko Jaurlaritzak Armentia-2 putzuan gasa esploratzeko lizentzia ukatu izanari jarri dion helegiteari buruz.\nA-2134 eta A-4001 errepideen arteko bidegurutzeko segurtasuna.– EH Bildu Batzarkide Taldeak Bide Azpiegituren eta Mugikortasunaren Saileko foru diputatuaren agerraldia eskatu du, argitu dezan ea Sailak A-2134 eta A-4001 errepideen arteko bidegurutzeko segurtasuna hobetzeko neurririk hartzeko asmoa daukan.\nSalaketa laneko jazarpenagatik Indesan.- Elkarrekin Araba (Podemos-Ezker Anitza-Equo) Gizarte Politiken Saileko foru diputatuaren agerraldia eskatu du, informazioa emateko INDESAko langile batek laneko jazarpena salatu ondoren egin diren jarduketei buruz eta aurreikusten diren jarduketei buruz.\nUhandre Amurrioko Baso Biziak Plataforma.- Uhandre Amurrioko Baso Biziak Plataformako ordezkarien agerraldi-eskaera, Ingurumen eta Hirigintza Batzordean, informazio-bilkuran, eukaliptoa ALHn izaten ari den hedapenaz jarduteko.\nMartxoaren 3ko biktimen zentro-memoriala.- EH Bildu Batzarkide Taldeak osoko bilkuran erantzuteko galdera bat egin du, ahaldun nagusiari zuzendua, San Frantzisko elizan Martxoaren 3ko Biktimen Oroimenerako Zentroa sortzeko hainbat erakunderekin sinatutako asmo-protokoloa dela-eta.\nElkarrekin Araba (Podemos-Ezker Anitza-Equo) idatziz erantzuteko galdera bat egin du, bere aldetik,, Ahaldun Nagusiaren Sailari zuzendua, otsailaren 23ko Foru Gobernu Kontseiluaren 71/2021 Erabakiari buruz, Martxoaren 3ko Biktimen Oroimenerako Zentroa garatzeko asmo protokoloa sinatzeko.\nBilera administrazio-batzarrekin AHTri buruz.- EH Bildu Batzarkide taldeak batzordean erantzuteko galdera bat aurkeztu du, diputatu nagusiari zuzendua, Gasteiz-Burgos AHT proiektuaren Diputazioko Ingurumen txostena egin duten teknikariekin hainbat Batzar Administratibok egindako bilera eskaera ukatzearen arrazoiak ezagutzeko.\nGizarteratze-ibilbideak arautzen dituen foru-dekretua.- EH Bildu Batzarkide Taldeak idatziz erantzuteko galdera bat aurkeztu du, Gizarte Politiken foru diputatuari zuzendua, gizarteratze-ibilbideak arautzen dituen foru-dekretuari buruz.\nLaguntza berezien oinarriak arautzen dituen foru-dekretua.- EH Bildu Batzarkide Taldeak idatziz erantzuteko galdera bat aurkeztu du, Gizarte Politiken foru diputatuari zuzendua, beharrizan-egoeretarako laguntza berezien oinarriak arautzen dituen foru-dekretuari buruz.\nItundutako plazak Aita Mennin.- EH Bildu Batzarkide Taldeak idatziz erantzuteko galdera bat aurkeztu du, Gizarte Politiken foru diputatuari zuzendua, Arrasateko Aita Menni egoitzan itundutako plazei buruz.\nCovid-aren aurkako materialerako partida.- Arabako Popularrak Batzarkide Taldeak idatziz erantzuteko galdera bat aurkeztu du, Lurralde Orekaren Sailari zuzendua, 2020ko ekitaldian udalei covid-erako materiala emateko erabili zen partidari buruz.\nEkiolak energia-kooperatiben egitasmoa.- EH Bildu Batzarkide Taldeak idatziz erantzuteko galdera bat aurkeztu du, Ingurumen eta Hirigintza Saileko foru diputatuari zuzendua, ekiolas izeneko kooperatiba energetikoen egitasmoaren inguruan.\nEguneko zentroak haur eta gazteentzat.- EH Bildu Batzarkide Taldeak idatziz erantzuteko galdera bat aurkeztu du, Gizarte Politiken foru diputatuari zuzendua, haur eta gazteentzako eguneko zentroei buruz.\nA-4359 erepidea Tresponderi lagatzea.- EH Bildu Batzarkide Taldeak idatziz erantzuteko galdera bat aurkeztu du, Bide Azpiegituren eta Mugikortasunaren Saileko foru diputatuari zuzendua, Tresponderi dagokion A-4359 errepidearen azken zatiaren lagapenari buruz.\nBilloda inguruan uholdeak saihesteko lanak.- EH Bildu Batzarkide Taldeak idatziz erantzuteko galdera bat aurkeztu du, Bide Azpiegituren eta Mugikortasunaren Saileko foru diputatuari zuzendua, Billodan uholdeak ekiditeko URAk egin beharreko arkeologia lanei buruz.\nCovid-aren aurkako materialerako partida.- Arabako Popularrak Batzarkide Taldeak informazio-eskaera bat aurkeztu du, Lurralde Orekaren Sailari zuzendua, 2020ko ekitaldiko Udalen Covid Materiala izeneko partidari buruz.\nHirigintza-plangintzaren barruan daude lursailak.- Arabako Popularrak Batzarkide Taldeak informazio-eskaera bat aurkeztu du, Ingurumen eta Hirigintza Sailari zuzendua, 1777 espedienteari emandako erantzuna dela-eta, eskatzen da exekuzio-unitate horietan Arabako Foru Aldundiak duen partaidetza-portzentajeari buruz.


'Egia, Aitortza eta Erreparazioa' eskatu du Euskal Herrian Euskarazek - Irutxuloko Hitza : Irutxuloko Hitza\n'Egia, Aitortza eta Erreparazioa' eskatu du Euskal Herrian Euskarazek\nEuskaraz bizi nahi izateagatik euskaldunok mendetan zehar pairatutako jazarpena salatu du Euskal Herrian Euskarazek. Era berean, Egia, Aitortza eta Erreparazioa eskatu dute euskaldunentzat.\n“Zapalkuntza horren emaitza da egun bizi dugun errealitate soziolinguistikoa, hau da, hizkuntza-komunitate gisa desegituratuta egotea eta gure hizkuntza-eskubideak urratuta egotea. Euskaldunok ez diogu gure borondatez uko egin euskarari. Herri gisa zapalduak, zatituak eta ukatuak izan garen bezala, hizkuntza-komunitate gisa ere zapalduak, zatituak eta ukatuak izan gara. ‘Euskal gatazka’ deitutakoa hizkuntza-gatazka ere bada”, adierazi dute.\nAldarrikapena manifestu batean jaso du EHEk. Manifestuarekiko atxikimendu bilketari ere ekin dio, eta dagoeneko 1.000 atxikimenduak gora lortu dituzte. Atxikimentua eman nahi duten herritarrek helbide honetan dute aukera: https://goo.gl/forms/zoWrhPsfRhftcmkf1


etorkizuna etorkizun: INTSEKTUAK JATERA GONBIDATU GAITUZTE\nSuperMiniPatxi 20 de mayo de 2013, 7:52\n....FAOk agina beste gauza batzuk ikertu beharko lituzke; ados.\nbaina, gu gauza ez bagara (erosketa saskia) betetzeko, agian beste leku batzutan, okerrago dauden beste leku batzutan, aukera bat izango litzateke.\nGuk belarrak jaten ditugu.\nBeste animali mota batzuk; itxuraz "oso guapoak" ez direnak.\nJosemari Velez de Mendizabal 20 de mayo de 2013, 10:39\nIntsektuak jatea ez dago gaizki, inondik ere. Gaizki dagoena da, gizakiak gai ez izatea gose jasan ez dezagun. Horretan dago gizateriaren zoritxarra, Itxura denez, eternala.